"Marokok Mendebaldeko Saharako su-etena apurtu izana salatuko dugu"

Marokok Mendebaldeko Saharako su-etena apurtu duela salatzeko elkarretaratzea deitu du herritar talde batek larunbat eguerdiko 12:00etan Mikel Laboa plazan. Egunotan saharar herria jasotzen ari den elkartasun ekimenekin bat egingo du baita udalerri honek, azaroaren 21ean.

Etenik gabekoak izaten ari dira egunotan, saharar herria jasotzen ari den elkartasun mezuak. Euskal Herriko hainbat txokoetatik egin duten moduan, Usurbilek ere aldarri honekin bat egingo du larunbatean (azaroak 21); herritar talde batek elkarretaratzea deitu du eguerdiko 12:00etan Mikel Laboa plazan. "Marokok Mendebaldeko Saharako su-etena apurtu izana salatuko dugu", iragarri dute NOAUA!ra helarazitako idatzian.

Horrekin batera, "Espania zein nazioarteko komunikateari argi exijituko diegu 1991 urtetik atzeratu egin den autodeterminazio erreferenduma behingoz antolatu dezaten".

DEITZAILEEN OHARRA

ELKARRETARATZE BATERATUA MENDEBALDEKO SAHARAKO SU-ETENAREN URRAKETA SALATZEKO

Larunbata, azaroak 21, eguerdiko 12:00etan [Usurbil]

Usurbilek bat egin du, Euskal Herriko beste hainbat txokoetatik ere saharar herriari elkartasuna adierazteko aldarriekin. Horrenbestez, herritar talde batek elkarretaratze deialdi batera gonbidapena luzatzen du; larunbatean, azaroaren 21ean, eguerdiko 12:00etan Marokok Mendebaldeko Saharako su-etena apurtu izana salatuko dugu Mikel Laboa Plazan.

Aldi berean, Espania zein nazioarteko komunikateari argi exijituko diegu 1991 urtetik atzeratu egin den autodeterminazio erreferenduma behingoz antolatu dezaten.

Marokok duela 29 urte gerrari amaiera eman zioten Akordio Militar zein Bake Akordioak urratu ditu; pasa den azaroaren 13an saharar zibilek urriaren 21etik itxitako Guerguerateko pasabidea berriz irekitzeko tropak mugiarazi baitzituen.

Lotsaren harresian zehar liskar armatuak berrekin diren testuinguru honetan, saharar herriari ematen diogun babesa berresteko unea da, duela 45 urtetik bere lurraldearen okupazioa eta nazioarteko komunitatearen axolagabekeria jasaten ari baita. Elkartasun hori adierazteko, Espainiako Gobernuari afrikar kontinenteko azken lurralde ez-autonomoa deskolonizatzeko ardura bere gain hartzea eskatuko diogu, eta, MINURSOrekin batera, zuzen dezala saharar herriaren autodeterminazio eskubidea aitortzen duen erreferenduma.

Aldi berean, Nazio Batuen, Erreferendumerako bere Misioaren eta nazioarteko gainerako komunitatearen ekintza eza agerian utzi nahi dugu, Marokok urteotan egindako Nazioarteko Zuzenbidearen urraketa guztien aurrean, bai eta saharar herriak bide baketsuen alde egindako apustu eztabaidaezinaren eta nazioarteko legeriari erakutsitako errespetuaren aurrean agertutako axolagabekeria ere.

Euskal Herria herri solidarioa izan da beti saharar herriarekin eta bere borrokarekin. Beste behin ere, gurekin egotea espero dugu eta, horretarako, larunbatean herri eta hiri desberdinetan eguerdiko 12:00etan modu bateratuan egingo dugun mobilizazioan parte hartzeko gonbita luzatzen dizuegu.


Arrasateko EH Bilduk bat egin du Harrotasun Egunarekin

Batetik, arrasatearrei dei egin diete, gaur, martitzena, Morbor kolektiboak Erasoekin eroso? Hartu dagokizun ardura lelopean deitutako elkarretaratzean parte hartzera (Herriko Plazan, 19:30ean). Bestetik, "beharrezko" jotzen dute Arrasateko Udalean LGBT+ pertsonen bizitzen gaineko diagnostikoa egin eta horretan oinarritutako ekintza plan integral bat abiatzea, herriko LGBT+ mugimenduko kideekin elkarlanean.

"Komunikabide nagusienen estigmatizazio saiakerek eta manipulazioak zein eskuin muturreko diskurtsoek zis-hetero arautik ateratzen diren bizitzak ezabatu nahi dituzten honetan, ekainaren 28 honetako Harrotasun Eguna dela eta, inoiz baina garrantzitsuagoa da nondik gatozen ospatzea eta aldarrikatzea", adierazi du Arrasateko EH Bilduk, komunikatu batean. "Stonewalletik Euskal Herrira, milaka bizipen, galera, aldarrikapen eta lorpen izan ditugu, baina oraindik egiteko asko dago".

Komunikatuan nabarmendu dutenez, eraso LGBT+fobikoen datuak gora doaz. "Halaber, armairuak presente jarraitzen du gure bizitzako arlo guztietan, diskurtso patologizatzaileak ugaritzen ari dira… eta ondorioz pertsona askoren bizitzak arriskuan daude".

Horren aurrean, antolatzea eta borrokatzea "ezinbestekoa" dela uste du koalizioak. Era horretan, instituzioetatik politika publiko integral eta sendoak, perspektiba feministan oinarritutako zerbitzuak, babes kolektiborako eta autodefentsarako mekanismoak ezartzeko bideak eta abar ezartzea funtsezkoa dela gaineratu du. "Anekdotikoak diren politikak alde batera utzi, eta estrukturalak diren horiek erdigunean jartzeko garaia dugu".

Horretarako, Arrasateko Udalean LGBT+ pertsonen bizitzen gaineko diagnostikoa egin eta horretan oinarritutako ekintza plan integral bat abiatzeko beharra ikusten du EH Bilduk, "herriko LGBT+ mugimenduko kideekin elkarlanean".


Karmelo Etxegarai Ikastola eta Urola Ikastola: Matrikulazio epea zabalik

Aurten bi edo hiru urte betetzen dituzten haurrentzat eta Derrigorrezko Bigarren Hezkuntza hasi behar dutenentzat, 2012-13 ikasturteko matrikulazio epea irekita dago Urtarrilaren 30etik Otsailaren 10era Azpeitiko Karmelo Etxegarai Ikastolan eta Urola Ikastolan.

Bulego orduak: Azpeitiko Karmelo Etxegarai Ikastolan: goizez 9:00etatik 11:00etara eta arratsaldez 15:00etatik 17:00etara. Informazio gehiago nahi izanez gero dei 943-81 26 97 telefonora. Urola Ikastola Azkoitia-Azpeitia BHIn: goizez 8:00etatik 14:00etara eta Astelehena, Asteartea eta Ostegunetan arratsaldeko 17:00ak arte. Informazio gehiago nahi izanez gero dei 943-15 02 28 telefonora.


Altzagarren bozka gehien jasotzeagatik “oso gustura” agertu da Maite Garmendia

Bi hautagaitza aurkeztu dira aurten Altzagan: Altzagaren Aldeko Taldea eta PP. Herri kandidatura zen, halere, udal taldea osatzeko aukera erreala zuena eta haiek izan dira, hautesleen babes handiena jaso dutenak. Maite Garmendia izan da boto gehien lortu dituena. “Oso gustura” agertu da emaitzarekin, batez ere, ikusita 25 baliogabeko boto egon zirela, Altzaga bezalako herri txiki batetan kontutan hartzekoa dena. Herri kandidaturak 50 boto jaso zituen eta PPk bat.

Datorren legegintzaldian “lan pila egitea” da Garmendiaren helburu nagusia; “herritarrekin parte hartze prozesu gehiago egiten saiatzea eta dauzkagun erronkak betetzea da asmoa”.


Distantziak gordetzen dira eta maskara erabiltzen da lagunekin egiten diren bileretan?

Musukoa erabiltzea eta distantziak mantentzea ezinbestekoak dira COVID-19ari aurre egiteko. Baina praktikan betetzen al ditugu?


Batzarra gaur, Osiñagako auzo elkarteak

Gaur egingo du urteko batzar orokorra, Osiñagako auzo elkarteak. Eguerdiko 12:00etarako jarri dute hitzordua, Arriatzuko eskolan; eta hainbat gai landuko dituzte auzo elkarteko bazkideek: 2022ko lanaren balorazioa eta kontuen azalpena; 2023rako egutegia finkatzea eta lanean hastea; auzoaren beharrak azaleratzea, Udalari bideratzeko; eta auzo elkarteko batzordearen karguen aldaketa.


Itaiaren jardunaldien aurkezpena

Ekainaren 9an, ostirala, Gernikan antolatuko duten Itaiako Jardunaldiak aurkeztuko dituzte Altsasuko Gaztetxean.

Ekainaren 17an, larunbata, Gernikan, Itaiaren Jardunaldiak eginen dituzte eta, aurretik, ekainaren 9an, ostirala, 19:30ean, Sakanako Itaiak jardunaldien berri emanen du, Altsasuko Gaztetxean. Aurkezpenaren ondoren pintxo potea eta afaria egonen dira.


"Osasun hondamendia" salatzeko protesta ekitaldia egin zuen GKSk atzo Zarautzen

Gazte Koordinadora Sozialistak deituta, protesta ekitaldia egin zuten atzo Zarautzen, udaletxearen aurrean.

Osasun-hondamendiaren eta askatasunen ezabapenen aurrean burgesiaren ofentsiba gelditu pankarta zutela elkarretaratu ziren atzo arratsaldean Zarauzko udaletxe aurrean. Bizi dugun "osasun-hondamendia" eta horri ematen ari zaion "aterabidea" salatzeko asmoz deitu zuen elkarretaratzea GKSk.

Osasun-larrialdiari "osasun-baliabideen horniduraz aurre egin" beharrean, gobernuek "kriminalizazioaren, errepresioaren eta askatasunen ezabapenen bitartez" erantzun nahi diotela ohartarazi zuten GKSko kideek, eta seinalatu zuten "aurrekari arriskutsua" sor dezakeela horrek aurrera begira.


Astean behin, asmatu gertukoa: finala

Arabako ALEAk lehiaketa berri bat jarri du abian, gertuko ekoizleak zein produktuak ezagutarazteko eta gure lurraldea hobeto ezagutzeko: Astean behin, asmatu gertukoa.

Azken hilabeteetan, ostegunero hamar galdera plazaratu ditugu, eta astero sari bat banatu dugu galdera guztiak asmatu dituzten lagunen artean. Iritsi da lehiaketaren denboraldiaren amaiera, azken galdera sorta, finala.

Oraingoan hamabost galdera izango dira, eta banatutako saria ere zabalagoa izango da.

Aste honetako saria:

Bi botila garagardo: Hop Reef Imperial IPA eta Gorritxo (Garagart - Gasteiz)

Bi lata garagardo: Hop Take (Saltus Brewing - Zuia)

Ardi gazta krema eta Idiazabal gazta zati bat (Iruri Gazta - Legutio)

Duela bi asteko irabazlea: Askoa Urzelai Bengoetxea (61 lehiakideren artean).

*Finala asteazken gauean (23:59) amaituko da, maiatzaren 19an, eta irabazlearen izena ostegunean jakinaraziko da. ALEAko lantaldetik harremanetan jarriko gara irabazlearekin, telefonoz.


PCB-ITPko langileek "normaltasuna" berreskuratu nahi dute kaleratutako langileen itzulerarekin

PCB-ITPko langileek manifestazioa egin dute Sestaon "Eskerrik asko" lelopean, baliogabetutako EEEak kaltetutako 83 langileen lanpostuen defentsan izan duten "babesa" eskertzeko.

Barakaldoko eta Sestaoko lantokietan "normaltasuna" berreskuratzea espero dute PCB-ITPko langileek. Justiziak 83 beharginen kaleratzea ekarri zuen enplegu-erregulazioko espedientea (EEE) baliogabetzat jo ondoren, "pixkanaka" itzuliko dira dagozkien lanpostuetara.

PCB-ITPko langileek, lan-gatazkak dituzten beste enpresetako beharginekin batera, manifestazioa egin dute Sestaon "Eskerrik asko" lelopean, baliogabetutako EEEak kaltetutako 83 langileen lanpostuen defentsan izan duten "babesa" eskertzeko.

Gainera, manifestazioak Auzitegi Gorenaren epaia "ospatzeko" ere balio izan die. Horrek Euskal Autonomia Erkidegoko Justizia Auzitegi Nagusiak igorritako epaia berretsi zuen, baliogabetzat jo baitzuen orain lanpostuetara itzuli ahal izango duten langileen kaleratzea.

Hedabideen aurrean egindako adierazpenetan, Angel Rodriguez enpresa batzordeko presidenteak gogorarazi du astelehenean bilera izango dutela zuzendaritzarekin, Barakaldoko eta Sestaoko lantokietako langile kaltetuen "sarrera mailakatua" nolakoa izango den zehazteko.

Ziurtatu duenez, zuzendaritzari eskatuko diote "euren lanpostuetara" itzul daitezen, Auzitegi Gorenaren epaiak "oso argi" adierazi zuen moduan. Hala, nabarmendu du langileak "utzi behar ez zituzten postuetara" itzuliko direla.

Rodriguezen esanetan, "lankideak euren lanpostuetan egotea" izan dute beti helburu eta, hemendik aurrera, itzulera horrekin, lantokietan "nolabaiteko normaltasuna" lortzea bilatuko dute, eta "lanean hastea, hori baita guztiok behar duguna".

Manifestazioaren ostean, PCB-ITPko enpresa batzordeak "PCBko plantillaren garaipena" ospatu du, "ITP taldea bezalako erraldoi errukigabe" baten aurrean. Gaineratu du enpresaren helburua "83 familiaren bizitza suntsitzea" zela, eta Ezkerraldea "pobrezian oraindik gehiago murgiltzea".

Elkarte, sindikatu eta alderdi politiko desberdinen partetik EEEaren aurkako "borrokan" jasotako babesa eskertu du eta, era berean, Eusko Jaurlaritzaren "kudeaketa negargarria" kritikatu du. Izan ere, haren aburuz, Jaurlaritzak "patronalaren aldeko jarrera argia" azaldu du "lan-gatazka honetan eta beste askotan".


«Ez diegu utziko talibanei nahi duten guztia egiten»

Paxtana Durrani Kandaharren zegoen talibanak sartu zirenean, eta ezkutuan bizi da geroztik. Beste afganiar asko bezala, ez da fio talibanez; zer egingo duten zain dago.


'Dantzara' saioa, argazkietan

Adin guztietako parte hartzaileak izan ziren atzo Aitzuriko pilotalekuan, eta beren ingurukoek nahiz dantzazaleek bete zituzten harmailak. Hona hemen Dantzara saioko argazki bilduma.

Maiatza Dantzan egitasmoaren barruan, Zumaiako hiru dantza akademietako ikasleek ikuskizuna eskaini zuten atzo, larunbata. Giro ederra izan zen Aitzuri frontoian, eta askotariko dantzaldiak eskaini zituzten zumaiarrek.


Igo autobusera! saioa: 2022-11-25

Eguneko albisteen kontaketa, asteburuko ekitaldien gainbegiratua, Joxe Landaren eguraldi iragarpena, agenda-hitzordu proposamenak eta kontu gehiago gaurko, egubakoitza, Igo autobusera! saioan entzungai.


Frantziako Tourreko bosgarren etaparen kronika, Oier Ibargurenen eskutik

Frantziako Tourraren bosgarren etapa izan da gaur, eta Simon Clarke (Israel-Premier Tech) izan da garailea. Oier Ibargurenek Lille Métropole eta Arenberg Porte du Hainaut arteko etaparen kronika egin du bideoz.


Mini-golfean ibiltzeko geratu dira gaur

12-17 urte bitarteko nerabeek, gaur Saretxoko mini-golfean ibiltzeko aukera izango dute. Irteeran parte hartzeko, lehenagotik izen emanda egon behar da. 16:30etan gaztelekuan geratuta daude.


Anbulantzia berria, Goizuetako suhiltzaile boluntarioentzat

5 urte eta 54.000 kilometro dituen Mercedes markako ibilgailua erabili ahalko dute suhiltzaileek, 2026ko abuztura arte.

Nafarroako Gobernuak duela gutxi anbulantzia utzi dio Goizuetako suhiltzaile boluntarioen parkeari, Goizuetan eta Aranon larrialdietako garraio sanitarioaren zerbitzua emateko asmoarekin.

Anbulantzia honek aurrekoa ordezkatu du, gehieneko epea gainditu ondoren. Izan ere, anbulantziek matrikulako egunetik 10 urte bitarteko bizitza izan ohi dute; eta aurrekoak, aldiz, epea pasata zuela ziurtatu dute.

Horrekin batera, utzitako anbulantzia Nabaskozeko suhiltzaileen eskualdeko parkekoa dela jakinarazi dute, «han berri bat izango baitute». 2026ko abuztura arte izango dute anbulantzia herrian.


Bi punturen arteko distantziarik laburrena


Autopilaketak amaitu dira AP-8an Galdakaon, Irungo norantzan

Goizean trafiko istripua gertatu da AP-8an, Galdakao parean, Irungo norantzan. Autopilaketak egon dira, baina dagoeneko amaitu direla adierazi dute Trafiko Zuzendaritzatik.

#Istripua eta #Autopilaketak AMAITUTA #Ap8 Km 104 #Galdakao-n Irungo norantzan.

Accidente y retenciones FINALIZADAS en la Ap-8 Km 104 Galdakao sentido Irun.

☎ 011#Trafikoa pic.twitter.com/gEihcphuzv

— Trafiko (@trafikoaEJGV) September 21, 2021


Aburto: "Aste Nagusia, Eurokopa eta BBK ez ospatzearen eragina 150 milioikoa da"

Bilboko alkatearen arabera, "Aste Nagusiak 70 milioi euroko eragin ekonomikoa ekarriko luke, Eurokopan antzeko kopuruak aurreikusi ziren, eta BBK Livek 20 milioitik gorakoak".

Aurten Aste Nagusia, Eurokopa eta BBK Live jaialdia ez ospatzeak izango duen eragin ekonomikoa 150 milioi eurotik gorakoa izango dela kalkulatu du Juan Mari Aburto Bilboko alkateak.

"Aste Nagusiak 70 milioi euroko eragin ekonomikoa ekarriko luke, Eurokopan antzeko kopuruak aurreikusi ziren, eta BBK Livek 20 milioitik gora, guztira 150 milioi eurotik gorako galera ekonomikoa ekarriko du ekitaldi horiek ez ospatzeak".

Onda Vasca irratian egindako adierazpenetan, Aburtok adierazi du itxieran izandako portaera soziala "konpromiso handikoa" izan zela, "jendeak oso ondo egin zuen, baina azken asteotan eredugarriak ez diren egoerak eman dira".

Hala ere, Bizkaiko hiriburuan "ez dago mahai gainean" itxierak ezartzeko aukera.

"Ez dugu egoera kezkagarria duen auzorik. Birusa gero eta banatuago dago. Bilbon ia ezin da fokuez hitz egin, birusa sakabanatuta dago".

Horregatik, hartu beharreko neurrien inguruan zuhurtzia mezua plazaratu du alkateak: "Kontua ez da larritzea. Irmotasun mezua helarazi behar da, behar diren neurriak hartuko ditugu uneren batean hori egitea beharrezkoa bada, baina une honetan (konfinamendua) ez dago mahai gainean".

Ostalaritza, merkataritza eta hotelak gaizki pasatzen ari direla aitortu du alkateak. Hala ere, gaueko aisialdiari ezarritako murrizketak "agian beharrezko neurri kirurgikoak" izango direla onartu du.

Aburtok ostalaritza sektorearen jokabidea babestu du, "konpromiso handikoa izaten ari da, eta ulertzen dugu gaueko aisialdiari buruz dituen kexak".

Merkataritzari dagokionez, alkateak azaldu du atzo Alde Zaharreko merkatariek adierazi ziotela "mugikortasunik ez dagoela, herrietako jendea behar dutela, eta jendea ez dela mugitzen, beldur delako".

Gainera, Bilboko hotelen % 80 zabalik daude, baina okupazio tasa % 30-35ekoa da.

Azkenik, Aburtok azaldu duenez, konpartsek oraindik ez dituzte kendu Udaleko erregistroko 24 jarduera eskaerak, "hala egin beharko zuketen".

Hala ere, "garrantzitsuena da Bilboko konpartsak ezer ez dela egongo erabaki duela", eta, beraz, ez da jendetzarik sortuko.


"Gaztaren tradizioa eta abangoardia uztartzen dituen gazta opiltxoa" ekarri du Edorta Salvadorrek

Ardi gazta aski errotuta dago Nafarroako tradizioan. Jaki honen konposizioa, osagaiak, jatorria eta egiteko gakoak azaldu ditu Edorta Salvador kolaboratzaileak. Gainera orain modan den eta nazioartean "basque cake" izenez ezaguna den gazta tarta baten errezeta ekarri du.


Izarraitzekoak txukun Castellon

Uxue Etxeberria, Alazne Sudupe eta Maier Lizarzaburu igerilariak Castellon (Herrialde Katalanak) izan dira asteburuan, Euskadiko eta Gipuzkoako selekzioekin, XVIII. Castalia Castellon Nazioarteko Sarian parte hartzen. Castelloko sariketan, ia proba guztietan beren denboretan ibili ziren, eta kontuan hartzen badugu sasoi honetan karga handiko entrenamenduak egiten ari direla, ikasketei lotutako azterketak dituztela… denbora txukunak lortu dituzte.

Hala eta guztiz ere, bi marka pertsonal eta bost finaletan (lau final B eta final A bat) lehiatzeko txartelak lortu zituzten hiruren artean. Zorionak egiten ari zareten esfortzuagatik eta segi horrelaxe!


"Betidanik izan da Itxasperri bailararen gune zentrala"

Erdi Arotik Santiago ermitak Arakilen izan duen garrantzia "oso handia" izan dela esan du Juantxo Madariaga Orbea Arakilgo zinegotziak eta historialariak.

Garai batean, Arakilgo udal batzarrak Itxasperriko Santiago ermitan egiten ziren, are gehiago, atearen ondoan etxe bat gehitu zioten, bertan batzarrak egin ahal izateko. Erdi Arotik Itxasperri arakildarren "gune zentrala" izan dela esan du Juantxo Madariagak. Urtero, ohiturari jarraiki, Santiago egunean Arakilgo Bailararen Eguneko zenbait ekitaldi ospatzen dituzte.

Batzarrak

"Itxasperri ez zen batzarrak egiten ziren toki bakarra. Udaletxerik ez zegoenean, nahiko kontu modernoa baitira, non biltzen ziren udalak? Elizan". Itxasperri Arakilgo bailararen batzarrak egiteko tokia zela esan du Juantxo Madariaga Orbeak. "Neurri batean udaletxea hau zen". Elizari itsatsita eraikin bat egin zuten, elizatik kanpo bilkurak egin ahal izateko. Udaletxea egin zutenean eraikina bota egin zuten. Itxasperri eraberritu zuten garai horretan ere, 1980ko hamarkadan. "Dena den, Hiriberrin ere bulego bat zegoen, baina sinbolikoki Arakilgo gune zentrala hau izan da".

Itxasperritik "bide oso inportante" bat pasatu izan da "betidanik": erromatarren garaian Astorga eta Bordele elkartzen zituen galtzada nagusia. "Oso bide garrantzitsua izan da, ez bakarrik Arakil, Sakana edo Nafarroan, Europan ere bai". Atlantikora joaten zen bidea zen, eta, horrekin lotuta, tradiziozko ogibide bat zegoen, mandazainak. "Egiarretan, adibidez, garai batean, gehienak mandazainak ziren".

Erdi Aroan, aurretik bide erromatarra izandako hori "baliatuta" Santiago bideko adar bat pasatzen hasi zen. Bide asko daudela azaldu du Madariagak, kostaldekoa, frantsesa… Baina garai bateko garrantzitsuenetarikoa "bide hau" izan zen. Ez da kasualitatea, azaldu du Madariagak, bide horretatik gertu Zamartze, Santiago Itxasperri edo Iturmendiko Aitzaga ermita erromanikoak eraiki izana.

Erromanikoa

Santiago Itxasperri ermita erromanikoa da, nahiko umila, xumea. "Azken finean, erromaniko pobrea da": leiho gutxi, ate gutxi eta, erromanikoen artean, salbuespen moduan, errosetoi bat dauka. Historiaren momentu batean arazoak izan ziren eta eraikuntza alde batetik erortzen hasi zen, "horregatik kontrafuerteak ditu. Absideko leihoa tapatuta dago kontrafuerteak jarri zituztelako". Gotikoan horrelako arazoei aurre egiteko teknika aurreratuagoak zeudela azaldu du Madariagak, "baina erromanikoan ahal zutena egiten zuten".

"Ermita erromanikoa da, xumea; salbuespen moduan, errosetoi bat dauka"

Apaindura gutxiko ermita da. "Barrutik ez du ia ezer, apaindura bakarra naturako elementu batzuk dira, eta barruan bi kapitel xume ditu". Nabarmentzekoa XVII. mendeko bataiarria da, "meritu handikoa", baina bestela oso soila dela esan du historialariak. "Ez du erretaularik ere".

Santiago eguna

Santiago egunean, uztailaren 25ean, arakildarrak Itxasperrin biltzen dira. Ondoren, azken urteetan, bailarako herriren batera joaten dira ospakizunarekin jarraitzeko, baina lehenengo topaketa ermitaren inguruetan egiten dute. Mendeetan zehar egin duten ohitura dela esan du Juantxo Madariaga Orbeak: "Erdi Aroan, ez dakigu zehazki noiztik, egiten zen feria batekin lotuta dago. Santiago bezperan eta Santiago egunean, bi egunez, feria erraldoi bat egiten zen, inguru honetako inportanteena". Denborarekin, Irurtzungo feria garrantzia hartzen joan zen, baina hasieran Itxasperrin egiten zen feria garrantzitsuagoa zen.

2022ko Arakilgo eguna Itxasperrin.

"Badaukagu XVI. mendeko dokumentu bat non azaltzen den Itxasperriko ferian istiluak izan zirela eta hildako bat egon zela. Epaiketan lekuko batek esan zuen aspalditik, antzin-antzinatik, ospatzen zela feria eta Nafarroa osotik, Iruñerritik eta abarretatik jendea etortzen zela". Oso feria garrantzitsua zela agertzen da dokumentuetan, bi egun irauten zuela, eta ganadua eta nekazal produktuak salerosten zituztela. Erdi Arotik ospatzen zen, beraz, Santiago eguna eta horregatik gaur egun ere Santiago bailararen eguna da.


Euskaldunaren historia biltzen duen erakusketa, ostegunean hasita zabalik

Euskalduna Andoaindarra futbol taldeak “100 urte zurekin, Euskalduna. EEU!’ izenburupean erakusketa antolatu du, Bastero Kulturgunean. Ostegunean hasita, hilabetez ikusgai izango da.

Horrela deskribatu dute, hedabideen aurrean: "Erakusketak ibilbide kronologiko bat urratu nahi du Euskaldunaren historian zehar. Mugarri izan diren une esanguratsuak, hala nola, Etxeberrietako zelai zaharra, Hirugarren Mailarako igoera eta Liga Nazional Jubenilerako igoera, Etxeberrietatik Ubitarterako urratsa, emakumezkoen lehenengo taldearen sorrera... eta klub urdinak izan dituen jokalari ospetsu eta partaide nabarmenak". Futbolaz gainera, pilota, mendizaletasuna eta saskibaloia ere erakusketaren parte izango dira, beren garaian Euskaldunaren egituraren barruan egon baitziren. Apirilaren 20az geroztik zabalik da erakusketa.


Amaia Iturriotzek irabazi du Aixita Bertso Sariketa

Maiatzaren 6an, larunbata, jokatu zen Pikuxar euskal txokoan antolatutako bertso sariketaren hirugarren edizioa, Irurtzungo kultur etxean. Sei bertsolarik parte hartu zuten eta buruz burukora Amaia Iturriotz eta Sarai Robles pasatu ziren.

Pikuxar euskal txokoak antolatutako Aixita Bertso Sariketaren hirugarren edizioa jokatu zen maiatzaren 6an, larunbatean, Irurtzungo kultur etxean. Aitor Etxebarriazarraga, Amaia Iturriotz, Maddi Sarasua, Peru Abarrategi, Egoitz Gorosterrazu eta Sari Robles bertsolariak aritu ziren Zigor Gartzia Zian gai jartzaileari erantzunez. Amaia Iturriotzek jarri zuen Aixitaren hirugarren txapela.

Iker Uribek egindako Aixita III. Bertso Sariketan parte hartu duten bertsolarien karikaturak. UTZITAKOA

Ofizio "ederrak" entzun ziren eta umorea ez zela falta esan dute antolakuntzatik. Kanporaketa jokatu ondoren, buruz burukora Amaia Iturriotz eta Sara Robles pasatu ziren. Ganbarako lanean "Abiatu zara eta ez dakizu nora" gaiari hiruna bertso kantatu zizkioten eta txapela Iturriotzek eraman zuen. Saria azken zortzi urteetan herriko alkate izan den Aitor Larraza Karrerak eman zion.


Dendetako erakusleihoen lehiaketa bat antolatzen ari dira Durangon

Bestalde, Durangoko Udalak herriko komertzioak deitu ditu abenduko bonuen kanpainan inskribatzera.

Durangoko Udalak bi egitasmo ipiniko ditu martxan, laster. Batetik, Komertzioetako Bonuen kanpaina. Abenduan egingo dutena. Eta, bestetik, dendetako erakusleihoen lehiaketa. Bigarren egitasmo hau udal gobernu taldeak eta EAJk hitzartu zuten 2021eko aurrekontuetan. Udalak ez ditu oraingoz egitasmoaren xehetasunak eman, baina EAJk ohar batean aurreratu du "laster" jakinaraziko dituztela oinarriak. Talde jeltzaleak esan du egitasmoa abenduan egitea proposatu duela. Lehiaketaren irabazleak 1.500 euro poltsikoratu lituzke; 1.000 euro bigarrenak; eta 500 hirugarrenak. Aipamen berezian sariturikoak 300 euro jasoko lituzke. Mireia Elkoroiribe bozoramaile jeltzaileak "garrantzitsutzat" jo du egitasmoa, "saltokien eta haien produktuen sormena sustatzeko", eta baita Durango "herritarrentzat eta bisitarientzat erakargarriagoa" izateko. Egitasmoagaz tokiko eta gertuko merkataritza bultzatuko dutela berretsi dute bai udal gobernu taldeak eta baita EAJk ere.

Komertzio Bonuetan inskribatzeko epea, zabalik

Komertzio Bonuen hurrengo kanpaina abenduan egingo dute. Establezimendu bakoitzak 15 euroko 200 bonu onartu ahal izango dituzte gehienez. Kanpainara atxiki gura duten negozio berriek Herritarrentzako Arreta Zentroan aurkeztu beharko dute dokumentazioa. Horretarako, hitzordua eskatu beharko dute aldez aurretik, 639580023 telefono zenbakira deituta edo whatsapp mezua idatzita. Deialdiaren oinarriak datozen egunetan publikatuko dituzte Bizkaiko Aldizkari Ofizialean. Iraileko kanpainan parte hartu zuten dendariek ez dute dokumentazioa berriro ere aurkeztu beharko Durangoko Udalak 72.000 euro bideratu ditu merkataritza bonuen kanpainetara. Horrez gainera, beste 35.000 bideratu ditu Gastrobonuetara. Udal iturrien berbetan, bonuetan egindako inbertsioak 286.000 euroko eragin ekonomikoa izandu ostalaritzan eta merkataritzan.


Idiek tiratutako gurdi gainean pasatu dira Olentzero eta Mari Domingi Aretxabaletatik

Txistularien doinu alaiei jarraituz eta zuziak zeramatzaten laguntzaileek gidatuta iritsi dira Olentzero eta Mari Domingi Aretxabaletara. Aiatik ekarritako idiek bultzatutako gurdi gainean egin dute ibilbidea.

Ezohiko ibilbidea egin dute, geldialdirik egin barik, eta kaleak bete egin dituzte herritarrek Olentzerok eta Mari Domingik jaurtitako gozokiak jasotzeko eta haiek agurtzeko.


Toledoko Itunaren gomendioek argia ikusiko dute lau urteko lana bukatuz

2016ko irailean hasitako lanak amaitzea adostu du aho batez Toledoko Itunak. Pentsioen balioa handitzeko KPIren protagonismoa azpimarratzekoa da.

2016ko irailean hasitako lanak amaitzea adostu du aho batez Toledoko Itunak. Gizarte Segurantza sistemaren jasangarritasuna eta nahikotasuna bermatzeko gomendioak mahai gainean izan dituzte, besteak beste, pentsioen balioa handitzeko KPIri protagonismoa ematea.

Txostena urriaren 27an, Kongresuko batzorde ireki batean, bozkatzea erabaki dute Toledoko Itunaren Batzordeko bozeramaileek ostiral honetan, ia 20 gomendio adostu ondoren.

Alderdi ezberdinetako iturriek azaldu dutenez, adostasun zabala lortu dute aurkako botorik ez izateko, baina ERC eta EH Bildu abstenitzea espero da, nahiz eta proposamenak onak izan, nahikoak ez direla iritzi dutelako.

Beste iturri parlamentario batzuek aurreratu dutenez, Voxek “kontrako botoa ematea oso zail du Gobernuaren aurkako zentsura-mozioaren hondamendiaren ostean”. Ultraeskuineko alderdiaren botoa abstentzioa izan daitekeela azaldu dute.

Gizarte Segurantzako finantziazio iturrien bereizketan sakontzeko gomendioa ematen du testuak, 2023an sistemaren defizitarekin bukatzeko, legealdiaren bukaeran, hain zuzen ere.

Horrela, Gizarte Segurantzak orain arte ordaintzen zituen gastu inpropioak (hobariak, ekoizpen sektore zehatzei emandako diru-laguntzen kuotak, langabezia prestazioak edo familiekin lotutako diru-laguntzak, hala nola, seme-alaba bakoitzeko edo menpekoen zaintza, amatasuna edo aitatasuna) Estatuak aurrekontu edo transferentzia zuzenen bidez finantzatzea gomendatzen du txostenak.

Estatuak erregimen berezien defizitaren, gutxieneko pentsio osagarrien eta alargunek edo errentarik eta lanik ez duten 65 urtez gorako adinekoek jasotzen dituzten pentsioak igotzeko finantziazioan lagundu beharko lukeela uste du Toledoko Itunak.

Lau urteko lanaren ostean gomendioek argia ikustea aintzat hartu dute bozeramaile guztiek; izan ere, azken proposamenak 2011n egin ziren, eta Toledoko Itunak bost urterik behin gomendioak berrikusi behar ditu.

Ezbairik gabe KPI proposamen protagonista da; izan ere, pentsioak adierazle hori erabiliz berrikusiko dituzte, PPren Gobernuak onartutako legea bazterrean utziz. Urtero pentsioen balioa % 0,25 areagotzea aurreikusten du Alderdi Popularraren legeak.

Pentsioa kalkulatzeko kotizazio 25 urterik onenak aukeratu ahal izateko proposamenak ere egin dituzte, baita erretiroa hartzeko benetako adina legezko erretreta adinera hurbiltzeko pizgarriak edo aurretiko erretiroa ez sustatzea eta sektore zehatz batzuk ( 40 urte baino gehiagoko kotizazioa dutenak) ez kaltetzeko formulak aztertzea ere.

Ia gomendio guztiak 2019an adostu zituzten dagoeneko, baina hauteskundeen aurrerapenak onartzea eragotzi zuen. Ondorioz, bozeramaileek orraztu egin dituzte, eta horietako batzuk COVID-19ak eragindako egoera ekonomikoari edo immigrazioari egokituz.


Goikoetxea, Gasanz eta Karasatorre, Espainiako Trail Txapelketara

Lerinen jokatutako Nafarroako Trail Txapelketan egindako lan bikainari esker lortu dute Espainiako Trail Txapelketako txartela

Martxoaren 27an Pinares de Lerin Traila jokatu zen, aldi berean Nafarroako Trail Txapelketa izan zena. Bi distantziatan jokatu zen: 23 km eta 9 km. 23 kilometroko proba Jesus Mari Alegriak irabazi zuen eta bera dugu Nafarroako trail txapelduna (1:44:52). Ion Sola bigarrenari minutu eta erdi inguru atera zion (1:46:26). Lehendabiziko postuei erreparatuta, Eukeni Goikoetxea altsasuarra bosgarren sailkatu zen (1:49:08) eta Jabi Gasanz altsasuarra zazpigarren (1:56:42). Ioar Tabar unanuarra hamabosgarren sailkatu zen (2:06:21).

Emakumezkoetan Ainara Alkuazek lasterketa ikusgarria egin zuen, absolutuan hamalaugarren sartu baitzen Nafarroako trail txapelduna izan zena (2:04:44). Eneritz Karasatorre etxarriarra seigarren sailkatu zen (2:23:00).

9 kilometroko lasterketan Aritz Barberia (36:14) eta Henar Etxeberria (41:33) gailendu ziren. Asier Ansa altsasuarra bederatzigarren izan zen (39:50) eta Ane Escala etxarriarra 24. (56:42).

Espainiakorako txartela

Lerinen egindako lan bikainari esker, maiatzaren 7an Bergan (Barcelona) jokatuko den Federazio Autonomikoen Arteko Espainiako Trail Running Txapelketan aritzeko txartela lortu dute Eukeni Goikoetxeak, Javi Gasanzek eta Eneritz Karasatorrek.


Xabier Araña ordiziarrak irabazi du Santa Ana festetako kartel lehiaketa

Gaur eguerdian jakinarazi du udalak 2023ko Santa Ana festetako kartel lehiaketaren irabazlea nor izan den. Xabier Araña ordiziarrak irabazi du lehiaketa, proposamen koloretsu batekin. Jaiak iragartzeko kartela izatearekin batera, etxebizitzetara banatuko den programaren azalean agertuko da.

Danborrada da karteleko gaia. Gudarien Etorbidean ikus daitezke danborrariak, barrileroak, musika banda, eta inguruan herritarrak. Pastel-koloreak dira nagusi. Hogeita hamar lanetik gora jaso ditu udalak aurtengo lehiaketan. Izaro Insausti kultur teknikariak azaldu duenez, “arrakastatsua” izan da parte-hartze aldetik. “Oso pozik gaude erantzunagatik eta are gehiago irabazlea ordiziarra delako”. 500 euroko saria jaso du Arañak.

Epaimahaia Altarte artisten elkarteko ordezkari batek, berdintasun teknikariak eta komunikazioko eta kulturako kideek osatu dute. Hiru irizpide izan dituzte kontuan: originaltasuna, aniztasuna eta berdintasuna.


Wes Anderson omenduko du Donosskino jaialdiak

Donosskinok, Donostiako Film Laburren Festibalak, bere seigarren atalean, Texasko Wes Anderson zuzendariari omenaldia egingo dio Hotel Chevalier film laburra eta The Darjeeling Limited (2007) filma proiektatzen. Jaialdia urriaren 4tik 8ra bitartean izango da eta Andersonen laburmetraia eta filmaren proiekzioarekin hasiko da Principe zineman. The Darjeeling Limited tren batean gertatzen den road movie bat da. Bertan, elkarrengandik urrun bizi diren eta Indian berriz elkartu nahi diren hiru anaia estatubatuarren istorioa kontatzen da, Francis Whitman (Owen Wilson), Peter Whitman (Adrien Brody) eta Jack Whitman (Jason Schwartzman).

Hotel Chevalier laburmetraiak berriz, hasiera batean ez zuen Whitman anaien istorioarekin inolako loturarik, baina azkenean The Darjeeling Limited lanaren sarrera bihurtu zen. Jack Whitman (Jason Schwartzman) film laburraren pertsonaia nagusia bihurtu zen Natalie Portmanekin batera. Istorioak Parisko hoteleko gela bat du eszenatoki bezala, eta elkarrengandik urrunduta dagoen bikote baten topaketa mingarria erakusten da. Hotel Chevalier-ez gain, beste 21 laburmetrai eskainiko ditu Donosskinokek ShortZinema sailan.


Xotak Olite aurkari

Emakumezkoen Lehen Senior Mailan bederatzigarren jardunaldia dago jokoan

Asteburuan Emakumezkoen Lehen Senior Mailako zortzigarren jardunaldia jokatu zen. Xotak atseden jardunaldia zuen. Osasuna Futsalek jarraitzen du ligako lider (19 puntu) eta Xota bosgarren postuan dago (10 puntu). Asteburuan, oraindik zehaztu gabe dagoen orduan, 13 punturekin sailkapenean hirugarren den Olite taldea izanen du aurkari Xotak, Erriberriko kiroldegian. Bi taldeak arerio zuzenak dira, sailkapeneko postuak daude jokoan, eta partida lehiatua espero da.

Bestalde, Emakumezkoen Bigarren Senior Mailan Xota B taldeak 1 eta 5 galdu zuen Mendialdearen kontra Irurtzunen. Sailkapenean zortzigarrenak dira irurtzundarrak, hiru punturekin, eta larunbatean 12:45ean jokatuko dute Azkoienen, sailkapenean hirugarren den Azkoien taldearen kontra.


'Altxa!' ikuskizuna berriz ikusteko aukera

Hamaika Gara ekimenari bultzada eman asmoz, Gure Eskuk Durangoko Plateruena Kafe Antzokian egin zuten 'Altxa!' ikuskizuna eta ekitaldi politikoa berriro ikusteko aukera eman du.

Nola ikusi 'Altxa!' ekitaldia:

Altxa! ekitaldia eskuratu

Posta elektronikoz jasoko duzun esteka klikatu.

PDF fitxategi bat deskargatuko zaizu, automatikoki. Fitxategian, "bideoa ikusi" jartzen duen tokian klikatu.

Eroso jarri eta ikuskizunarekin gozatu.

Gustuko izan baduzu, lagunei gomendatu.


Klubaren Eguna

Billabona FKEren eguna.

10:30. Penalti txapelketa irekia Errebote plazan. Realeko Mikel Loinaz eta Bixio Gorrizen laguntzarekin.

12:30. Txarangarekin kalejira.

14:30. Bazkaria.

16:30. Kurtso amaierako ekitaldia.

Ondoren. Dantzaldia.


Alaitz mendilerroaren hegoaldean sugarrak kontrolatu ezinik dabiltza suhiltzaileak

Nafarroako Gobernuko ehunka profesional dabiltza lanean mendi, herri eta soroetan atsedenik gabe sugarrei aurre egiten, eta Aginte Postu Aurreratuan guztia koordinatzen.


Arrigorriagako Hiri Mugikortasun Iraunkorreko Plana herritarrentzako bilera irekian aurkeztuko du Udalak

Herriko mugikortasun eredua aldatzeko eta biztanleen irisgarritasuna hobetzeko proiektua prestatzen hasi zen Arrigorriagako Udala urrian. Hiri Mugikortasun Iraunkorreko Plana (HMIP) erredaktatzeko, egoera in situ ebaluatu zuten, eta herritarrei eta eragileei inkesta egin zieten beren beharrizanak identifikatzeko. Azterketen ondoren, plana prest dago, eta arrigorriagarrei zertan datzan azaltzeko bilera irekiak antolatu dituzte. Lehenengoa martxoaren 14an (asteartea) izango da, Abusun. Bigarrena, berriz, martxoaren 15ean (asteazkena), udaletxean. Bi saioak 19:00etan hasiko dira, eta irekiak izango dira hurbildu nahi dutenentzako.


40. Euskal Antzerki Topaketak: 'Txotxongiloak eta maskarak antzerkian' erakusketa

Ordutegia: astelehenetik ostiralera 18:00etatik 20:00etara, eta asteburuetan eta jaiegunetan 12:00etatik 14:00etara.


"Ospitale barruan nahiko tentsioa dago egoera askoren inguruan" diote Donostia Ospitaleko langileek

Bi kargugabetze eta bi dimisio izan dira Donostia Ospitalean 48 ordu baino gutxiagoan eta gehiago izan daitezke hurrengo orduetan. Hainbat langileren sentsazioak jaso ditu Euskadi Irratiak ospitalearen atarian.


Zentral hidroelektrikorako urmaeletako bat Badaian kokatu nahi dute

Araban eraiki asmo dituzten bi ponpaketa zentraletatik, bati buruzko informazioa lortu eta zabaldu du EH Bilduko biltzarkide Unai Fernandez de Betoñok. Badaia mendilerroan eta Martioda inguruetan joango lirateke ur biltegiak.

Joan den astean ezagutarazi zen Atalaya Generación energia enpresak ponpaketa bidezko bi zentral hidroelektriko jarri nahi dituela Araban, energia biltegiratzeko. Orotara, proiektuak 25 GWh-tik gorako biltegiratzea duten bi ponpaketa-zentral aurreikusten ditu, Gasteizen eta Subilla Morillasen (Erriberagoitia).

Unai Fernandez de Betoño EH Bilduko biltzarkideak eskuratutako informazioaren arabera, proiektu horietatik batek —Gasteizkoak— lau udalerriri eragingo die, eta baita Badaiako mankomunitateari ere.

Izan ere, goiko urmaela Badaiako iparraldean kokatu nahi dute. Beheko urmaela, berriz, Otogoien, Otobarren, Martioda eta Uribarri Dibiña artean jarri nahi dute. Goiko urmaelak 140 hektareako esparru hesitua izango luke, eta behekoak, berriz, 150 ha-koa. Urmaela horien artean zentral hidroelektrikoa kokatuko lukete, beharrezkoak dituen hodei eta tximiniekin.

Zentralaren ondoan transformazio azpiestazio bat jarri nahi dute, 14.000 metro koadro hartuko lituzkeena. Elektrizitate hori Arzubiagako azpiestaziora bideratuko lukete gero. 400kV-eko goi tentsioko linea baten bitartez joango litzateke. 23 kilometro izango lituzke, Zigoitia eta Arratzua-Ubarrundia zeharkatuz.

Urari dagokionez, Zadorra ibaitik hartuko lukete, Trespondeko zubi erromatarretik 500 metro ingurura. Punpatze estazio bat dago aurreikusita alboan. Ura 15 kilometroko hoditeria baten bitartez joango litzateke beheko urmaelera. Martioda parean bigarren punpatze estazio bat kokatuko lukete.

Legebiltzarkideak salatu du "lurralde-eragin handiko" proiektua izango dela, eta lurralde antolamendua publikoa eta burujabea aldarrikatu ditu. Gogora ekarri du Babes Bereziko Zona batetik hartuko liratekeela ura. Erantsi du ere bigarren zentralaren gaineko xehetasunak ezagutzeko daudela oraindik.

Pribatu batek 2 zentral proposatu ditu Araban. Badugu baten inguruko informazioa jada.

"Gasteiz" zentral hidroelektriko itzulgarria da. 1.356 MW-eko potentzia eta 14,45 MW biltzeko gaitasuna duena.

4 udalerriri eragingo die eta mankomunitate/partzuergo bati. ? ??? pic.twitter.com/ue3kj1yYlT — Unai Fernández de Betoño (@UnaiBetono) January 19, 2022


Usurbilgo oroimen historikoak erakusleiho berria du

Usurbil1936.eus atari berria aurkeztu du, oroimen historikoa berreskuratzeko herrian lanean diharduen elkarteak.

"Beste urrats garrantzitsu bat oroimen historikoaren alorrean". Halaxe aurkeztu zuten ostiral iluntzean Sutegin izen bereko elkarteak, oraindik oraindik bukatu gabe dagoen usurbil1936.eus webgune berria. Aurrerantzean, udalerri honen historiako garai latzenetako baten arrastoak bilduko dituen ataria martxan da. Baina Usurbil 1936 elkartetik otsailaren 3ko aurkezpen ekitaldian gogorarazi zutenez, bukatu gabe dagoen egitasmoa da. Besteak beste, hainbat lekukotza editatzeke izan eta bukatu ahala zintzilikatuko dituzte bertan. Horren harira, herrikideei webgunean barneratzeko gonbita egin zieten.Xehetasun okerrik balego zuzentzea eskatzeko edota lekukotza, dokumentu edota datu berririk izanez gero ekarpenok egiteko deia egin zuten aipatu herri bilgunetik. Bukatu gabe dagoenez, atari dinamikoa izateko jaioa da beraz, usurbil1936.eus . "Garai hartan Usurbilen jazotako gertaera tamalei buruzko erretratu nahiko fidagarria da", egileen esanetan.

Ekarpenak egiteko deia

Ataria osatzen segitzeko soilik ez, bestelako laguntza ere behar dute baita Usurbil 1936 elkartetik bideratu asmo dituzten egitasmoetarako. Baliabide ekonomikoen beharrean dira eta ezkutuan izan den herriko pasarte latzenetako bat azaleratzen laguntzeko dohaintzak egiteko aukera duzue atari berri honetan bertan. Gai honi buruzko informazio gehiago duenak ekarpena egitera ere animatzen du oroimen historikoaren alde lanean diharduen elkarteak. Horretarako, usurbil1936@gmail.com helbidera idatzi behar da.

Zerrenda latza

Dena dugu ezagutzeke 1936ko gerraren bueltan gertatutakoaz. Horri buruzko informazio bilketa handia egin du oroimen historikoa berreskuratzearen alde Usurbilen lanean diharduen taldeak. "Ezin izan dugu 1936ko gerra pairatu zutenen testigantza zuzenik jaso, zoritxarrez", dio aipatu elkarteak web orri berrian bertan. Aldiz, gerraren eragina zuzenean pairatutako herritarren oinordekoen ahotik lekukotza ugari jaso ahal izan dituzte. Bildutako izen-abizenen zerrenda ordea askoz luzeagoa da, guztira 360koa. Aipatu elkartetik zehaztu dutenez, zenbakitan, pertsona hauen guztien informazioa bildu ahal izan dute: 9 fusilatu/exekutatu (bi ezkertiarrek eragindakoak, zazpi kolpistek), 48 hildako (frontean, borrokan, espetxean... alde guztietakoak), 74 zauritu (alde guztietakoak), 24 emakume (alde guztietakoak), 3 ume.

Guztiek, modu batean edo bestean, 1936ko gerrak Usurbilen izandako eragin latzarekin nolabaiteko lotura izan zutenak; herrikideak, borrokatzera etorritakoak... Identifikatu ahal izan dituzten gudari eta milizianoen zerrenda duzue ikusgai, hildakoena, zaurituena, fusilaturikoena, erbesteratuak, errepresaliatuak, emakumeek eta haurrek gerra garaian pairatutakoaren berri...

Ezkutuan zen pasarte latza azaleratu du Usurbil 1936 elkarteak atari honetan. Bada aurkezpen ekitaldian, izen-abizenen zerrenda luze horri lotuta, argitu nahi izan zuten kontu bat. Xehetasunon berri jasotzeko "Memoria historikoa" atalean klikatu behar duzue. Azpiataletako batek "Kolpisten aldean" izena du. Argi utzi nahi izan zuten duela ia 87 urte "kolpisten aldean" jardundakoen informazioa batu dutela bai, izango zirela tartean "kolpista ideologikoak", ideologikoki haiekin bat egiten zutenak, baina haien aldean borrokatzera derrigortutakoak izan zirela webgune berrian aipatzen diren hainbat eta hainbat herrikide, edota soldaduska egitera joan eta han harrapatu eta gauza bera, kolpistekin lerrokatzera behartu zituztenak. Usurbil 1936 elkartetik Sutegin nabarmendu zutenez, zalantza izpirik gabe, atari honetako "atal delikatuena da hau".

"Webgune dokumentala"

Informazio zabala duzue beraz, garaia zein zen kontuan izanda, argazki edo irudi gutxi noski. Garai hartan egunkarietan Usurbili buruz idatzitakoa jaso ahal izan dute baita. "Webgune dokumental" gisa definitu dute egileek jada sarean zabalik duten erakusleihoa.

Elkartea bera ere zehatzago ezagutzeko aukera ematen du atari berriak. 2020an Usurbil 1936 jendaurrean aurkeztu zutenetik jorratu duten ibilbidea hain zuzen; egokitu dituzten oroimen guneen berri jaso dezakezue, egindako omenaldiei buruzko xehetasunak... Udalerri honen iparraldean nahiz hegoaldean dauden Bordatxo eta Andatza mendietako fronteei buruz bildu ahal izan dituzten aztarnen berri ere bai. Andatzan dauden lubakiak berreskuratzen aritu dira baita, eta tartean, "material asko" jaso dute auzolanean. Besteak beste, "munizioa, botilak, oinezkoak, egunkari zatiak...". Lan hau ere webgunearekin bezala, "ez dago amaitua", ohartarazi dute Usurbil 1936 elkartetik.

Eskertutako ahalegina

Kultur-etxeko auditoriora joandakoek biziki eskertu zuten webgune berri honen sorrera. Bereziki, iragan latz haren aztarnak biltzeko eginiko ahalegina, usurbildarren lekukotzak jaso izana nabarmendu zuten. Baita eginiko lanketa itzel honek Usurbilgo oroimen historikoaren transmisioan izango duen eragina; zehazkiago esanda, hezkuntzarako baliagarria izango den materiala dela ere gogorarazi zuten, ikasleekin lantzeko baliabide aproposa.

Usurbil 1936 elkartetik atari berri hau martxan jartzea ahalbidetu zutenak goraipatu eta eskertu nahi izan zituzten. Modu berezian, Usurbilgo Udala eta udalbatza osatzen duten hiru talde politikoak eta senideak. "Zuengatik ez balitz, ez genuen hau guztia jakingo". Hala dio hain zuzen, webgune berrira sartuta segituan ikusiko duzuen lelo nagusiak; "Izan zinetelako gara".

Usurbilgo oroimen historikoari buruzko informazio zabala, beraz, usurbil1936.eus webgune berrian aurrerantzean.


Berako gazte bat hil da sakelakoa kargatzen ari zela hura lehertuta

Lo zegoela egin du eztanda telefonoak. Gurutzetako ospitalera eraman dute, baina zaurien ondorioz hil da.

Istripu lazgarria gertatu da Beran (Nafarroa): 25 urteko gazte bat hil da, lo zegoela haren sakelakoa lehertuta. Gau mahaian zuen telefonoa, kargatzen. Larrialdi zerbitzuek Gurutzetako ospitalera (Barakaldo, Bizkaia) eraman dute helikopteroz, baina hil egin da, zaurien ondorioz.

Guardia Zibilak 14:20ak aldera jaso du abisua. Leherketak sua piztu du, eta erre egin da biktima lo zegoen ohea. Hari erredura larriak eragin dizkio. Poliziak lehen arta eman dio osasun zerbitzuak heldu bitartean, eta haiek erabaki dute gaztea ospitaleratzea. Gurutzetako ospitaleak unitate berezi bat du erredurak tratatzeko, baina ezin izan dute ezer egin. Iluntzean baieztatu dute heriotza.


Ekintzaz beterik dator urria Gaztelekuan

Urnietako Gaztelekuak ekintzaz jositako programazioa antolatu du urriari begira: petanka txapelketa, emakumeen jabekuntza eskola, pintura tailerra, pelikula, altxorraren bila, sukaldaritza tailerra, beldur etxea eta beste hainbeste tailer.

Gaztelekua 17:00etatik aurrera irekitzen da astelehenetik ostegunera LH6-DBH4 bitarteko gazteentzat. Ostiraletan berriz, ordutegi berean DBH-ko nerabeei zuzendua egoten da.


Kalean da maiatzeko KARKARA aldizkaria

Banatzaileak hasi dira maiatzeko KARKARA aldizkaria Aiako eta Orioko buzoietan banatzen.

Maiatzeko aldizkaria eduki interesgarriz josia dator. Alde batetik, erreportajea argitaratu du KARKARAk, izurriteak sortutako krisian murgilduta, gazteek etorkizunaz pentsatzen dutena ezagutarazteko. Horretarako, Ainara Bravo eta Aitor Herranz oriotarrekin eta Martxel Aldai aiarrarekin hitz egin du, eta hausnarketa interesgarriak egin dituzte gazteek.

Bestetik, Aiako Lur Alkartasuna Kooperatibak ehun urte bete dituela eta, erreportaje berezia egin du KARKARAk. Gainera, Iñaki Iturainek Oriotarren errebote partida Saran izeneko artikulua idatzi du, eta beti bezala herritar askorentzat ezezagunak diren istorio eta bitxikeriak jaso ditu.


'Basker' dokumentala proiektatuko dute igandean Aian

Suediako SVT telebistako kideak 60. hamarkadan Euskal Herrian izan ziren euskal kulturari buruzko dokumentala grabatzen, eta Basker izeneko bi film egin zituzten. Aian ere izan ziren, eta herria eta aiarren bizimodua jaso zituzten filman. Basker dokumentala igandean proiektatuko dute Aiako kultur etxean, 12:00etatik aurrera, eta bertan 60. hamarkadako Aia eta aiarrak ikusteko aukera izango dute bertaratzen direnek. Argibel Euba etnografoak kasualitatez topatu zituen bi filmak, eta DVD batean bildu ditu. Horretaz gain, filmei buruzko nondik norakoak ikertu ditu, eta liburu batean argitaratu du aztertutakoa.


Aitor Gorosabelek Ugaon eskainiko duen ganbarako kontzerturako sarrerak salgai daude

Ugaoko Sarea Sound System taldeak 20 urte beteko ditu aurten, eta ospatzeko, bi izen handi gonbidatuko dituzte otsailetik apirilera bitartean egingo duten ganbarako kontzertuen saiora. Aurten, Aitor Gorosabel eta Ruper Ordorika izango dira zerrendaburuak Jane Jauregiko ganbarako ikuskizunetan.

Kontzertuen zikloa Su Ta Gar taldeko abeslari eta gitarra-jotzaileak irekiko du, otsailaren 24an (20:00etan). Musikaria hobeto ezagutzeko elkarrizketa labur baten ondoren, eibartarrak hainbat kanta akustiko joko ditu, bai metal taldearenak, baita beregan eragina izan duten euskal kanta tradizionalen bertsioak ere.

Ildo beretik, Ruper Ordorikak “giro hurbil eta intimoan” interpretatuko ditu bere kantutegiko abestiak, martxoaren 25eko (20:00etan) kontzertu akustikoan. Lehen diskoa grabatu zuenetik 42 urte igaro ondoren, antolatzaileek esan dute ekitaldia “aukera paregabea” izango dela Ordorika gertu-gertutik entzuteko eta musikaz gozatzeko.

Eta entzute handiko bi izenen ondoren, ganbarako ikuskizunei eskualdeko musikariek emango diote itxiera. Burbuilak taldea Irati eta Izar Mendiguren ahizpa laudiotarrek eta Izaskun del Cerro urduñarrak osatuta dago, eta hirukoteak gitarra, pianoa, perkusioa zein trikitixa jotzen duten “hiru sorgin zoro zoragarritzat” dauka beren burua. Musikariek apirilaren 28an, 20:00etan, eskainiko dute kontzertua Janen, eta sarrera doakoa izango da.

Sarrerak eskuratzea

Gorosabelen eta Ordorikaren ekitaldietarako sarrerek, hurrenenez hurren, bost eta hamar euroko prezioa izango dute. Su Ta Gar taldeko abeslari eta gitarra-jotzailearen kontzerturako sarrerak jada salgai daude Zelai tabernan eta sareasoundsystem@gmail.com helbidera idatzita.


Nafarroako gaueko aisialdiko lokalak normaltasunerantz joan nahi dute

Diskotekek, pubek eta tabernek datorren ostiraletik aurrera normaltasunaren bidean pauso bat gehiago ematea espero dute.


"Masifikazioak herri txikietako festaren zaporea kendu die San Ferminei"

Euskal Herria uztailaren 6ari eta Iruñari begira dagoen honetan, Joxe Manuel Agirrerekin hitz egin dugu. Tolosarrak ongi ezagutzen ditu San Ferminak, barrutik bizi izan baititu.


Jonan Ordorika soinu teknikari eta ekoizlea hil da

30 urteko ibilbidean, Ruper Ordorika anaiarekin ez ezik, euskal musikari askorekin ere egin du lan, Joxerra Senperenarekin, Tapia eta Leturiarekin, Gorka Urbizurekin, Anarirekin, Pettirekin eta Garirekin, esaterako.

Atzo, Jonan Ordorika soinu teknikari eta ekoizlea hil zen.

30 urteko ibilbidean, Ruper Ordorika anaiarekin ez ezik, euskal musikari askorekin ere egin du lan, Joxerra Senperenarekin, Tapia eta Leturiarekin, Gorka Urbizurekin, Anarirekin, Pettirekin eta Garirekin, esaterako.

Heriotzaren berri izan ondotik, dolu mezuak zabaldu dira sare sozialetan.


Udajolasen lan-poltsa osatzeko deialdia

Lan-poltsa osatzeko zuzendari eta begiraleak behar ditu Udajolasek. NOAUA! K.E.-k eta Usurbilgo Udalak antolaturiko ekimenerako izen ematea hilabete amaieran zabalduko dugu.

Udaberriko oporraldi betean izango diren gaztetxoak, udako atsedenaldi luzea antolatzen hasteko aukera dute jada. Aurtengo uztailean ere Udajolas antolatu du NOAUA! Kultur Elkarteak eta Usurbilgo Udalak, 4-12 urte arteko haur eta gaztetxoentzat, HH3-LH6 artean ikasten ari direnentzat. Uztailaren 4tik 29ra luzatuko da ekimen hau, astelehenetik ostiralera eskainiko da lau orduz, 9:30-13:30 artean. Gehienez 200 gaztetxorentzako lekua egongo da Udajolasen.

Izen ematea apirilaren 25ean zabalduko dugu eta maiatzaren 5era arte egongo da zabalik, bi egunok barne direla. Online bideratu ahalko duzue matrikulazioa, web orrialde honetan bertan, "Udajolas" atalean klikatuta. Atal horretan dituzue izen emateko argibideak (aurkeztu beharreko dokumentazioa, ordainketa nola egin...) baita Udajolas ekimenari buruzko nondik norako guztien berri ere.

Hobariak ahalik eta azkarren eskatu

Kontuan hartzeko pare bat ohar; kuota orokor bat finkatu da urtero moduan, baina baita familia ugarientzako kuota berezia ere. Horrekin batera, errentaren araberako hobariak aplikatuko dira, beti ere, aurrez Udalak onartutako ziurtagiria aurkeztuta. Usurbilgo Udaletik ohartarazi dutenez, "Udajolasen hobariak jaso ahal izateko, beharrezkoa izango da onuradun izaera aitortua izatea izena eman aurretik. Hobaria jasotzeko eskaria egitetik ebazpena jasotzera, gutxienez, 15 eguneko tartea behar izaten da, eta, gehienez, hilabete inguru". Beraz, jai egunok tarteko, hobariak jasotzeko interesa duten herritarrei ahal bezain laster eskatzea gomendatzen zaie. "Hobariak aurtengo Udajolasen aplikagarri izateko, maiatzaren 5erako erabakita egon behar du udal-hobarien eskariak".

Udajolasen helburua Usurbilgo haur eta gaztetxoei euskarazko aisialdi eskaintza egokia (hezitzailea eta baloreetan oinarritua) bermatzea da, gure hizkuntza den euskararen normalizazioa bultzatzeko.

Lan-poltsa

Udajolasen parte hartzeko matrikulazio epea oraindik itxita dagoen arren, zabalik da jada lan-poltsan izen emateko epea. Aisialdi ekimen honetan lan egiteko poltsa osatzeko zuzendari eta begiraleak behar ditugu urtero moduan. Batetik, bi hilabeteko esperientzia izatea eskatzen da, baita begirale edota zuzendari titulua izatea ere, EGA edo baliokidea den agiriarekin batera. Dokumentuoz gain, sexu delitua egiteagatiko aurrekari penalak ez dituela egiaztatzen duen ziurtagiria aurkeztu behar da. Usurbildarrek izango dute lehentasuna.

Udajolasen parte hartzeko izen ematearekin batera itxiko da lan-poltsarako kurrikuluma eta aipatu agiriak aurkezteko epea ere; maiatzaren 5ean hain zuzen. Agiriok elkartea@noaua.eus helbidera helarazi edota NOAUA! K.E.-ren egoitzara (Bordaberri, 3) ekarri daitezke.


Atzeko lerrotik bultzaka

1.600 esku boluntarioren artean, 27. Hatortxu Rock elkartasun jaialdia egin dute Atarrabian. Nagusiki, euskal presoenganako elkartasunak bultzatu ditu txanda egitera.


Erroizpera bidean T3Tko korrikalariak

Suziria lehertu denean atera dira Triangulotik 43 kilometro osatzeko prest dauden korrikalariak, 08:45ean. Erroizpe mendira igo dira lehenik, handik Uzturrera eta Herniora joateko gero. Ia 300 korrikalari irten dira.


Euskaraldiaren inguruko bilera

Euskaraldia ekimenaren berri emateko bilera egingo du Euskararen Aholku Batzordeak. Bilera urtarrilaren 24ean egingo da, arratsaldeko 18:00etan Oxford aretoan.


Beningo ikastetxe bati laguntzeko elkartasun kontzertua egingo dute Zarautzen

Beningo ikastetxea (Proyde proega) Zarauzko Proyde- Proega gobernuz kanpoko erakundeak elkartasun kontzertu bat antolatu du ostiralerako, bi helbururekin. Batetik, elkarteak herritarrengana hurbildu nahi du, eta haren helburua ezagutarazi. Bestetik, Beningo Errepublikan (Afrika) martxan jarri duten egitasmoa erakusteko asmoa du. Hain zuzen, Abomey-Calavi hiriko Akassato auzoan ikastetxe bat egin zuen elkarteak. Martxan dago, baina zerbitzua zabaltzeko hirugarren solairua eraikitzen ari da egun Zarauzko Udalaren diru laguntzei esker, eta horren berri emateko asmoa du ostiralean. Zarauzko La Salle ikastetxeko ikasle, irakasle, ikasle ohi, guraso zein lagunek hartuko dute parte kontzertu horretan. 19:00etan hasiko dute emanaldia, eta sarrera bakoitzak bost euro balioko du. Txartelak eskuratzeko La Salleko idazkaritzara jo beharko dute interesa dutenek. Jakinarazi dutenez, bildutako dirua proiektua laguntzen jarraitzeko baliatuko dute. Hezkuntza bultzatzea xede Proyde-Proega La Salle ikastetxe barruko elkartea da. 1988an sortu zuten, eta «hasiera-hasieratik» horren egitekoa bikoitza izan dela jakinarazi dute bertako kideek: alde batetik, hezkuntzaren garapenerako eta elkartasuna bultzatzeko Euskal Herrian sentsibilizazio kanpainak sustatzea izan du helburu, eta bestetik, probrezia egoeran zein garapen bidean dauden herrialdeetan hezkuntza eskubidea bermatu dadin proiektuak indartzea. Alde horretatik, sortu zenetik 150 egitasmotik gora jarri du martxan elkarte horrek beste hainbat elkarterekin elkarlanean. Horien artean, Akassaton kalitatezko heziketa eskaintzeko egin du indarra, eta hezkuntza orokorreko zentroa sortzen ari da egun. Urte luzetako prozesua izan da hori. Adierazi dutenez, 2007an ekin zioten proiektuari, eta hainbat fase izan ditu horrek. 2009an bi lursail erosi zituzten, gerora bertan eskola eraiki ahal izateko. Urtebete beranduago amaitu zuten Lehen Hezkuntzako gelak sortzen eta atontzen, eta 2012an bigarren solairua eraiki zuten. Egun hirugarren fasean daude murgilduta : Bigarren Hezkuntzako solairua egiten ari dira. Eraikitze fase guztietan lagundu du Zarauzko Udalak. Eta horrek eman ditu fruituak: «Ez da ahaztu behar Proyde- Proegak esku hartutako proiektu honetan 1.700 ikasletik gorak jaso dutela hezkuntza arautua, eta 300 lagunek heziketa ez arautua. Horrek 800 familiatan eragin du; horietatik %50 emakumezkoa da, gainera». Izan ere, genero ikuspegitik ere landu dute auzia, gizonezkoek zein emakumezkoek «aukera berak» izan ditzaten lan merkatura sartzeko. Hala, ikastetxea hornitzen ari dira idazkaritza, kontabilitatea eta merkataritza ikasketak ere egin ahal izateko. Beningo alfabetatze tasa munduko baxuenetako bat da: 2010ean 15 urtetik gorakoen %42,4k soilik zekiten irakurtzen eta idazten. Horietatik %55,2 gizonezkoak ziren, eta % 30,3 emakumezkoak. Eskolaratze tasari dagokionez, emakumezkoen %60,2k egin zituzten Lehen Hezkuntzako ikasketak, eta gizonezkoen %81,8k. «Emakumeen integrazioan hezkuntza sistema zailtasunez betea dago», aitortu dute Zarauzko Proyde-Proegako kideek. «Lehen Hezkuntza ikasten dute, baina urteak pasatu ahala utzi egin ohi dituzte ikasketak, familiak zein gizarteak ez diotelako horri garrantziarik ematen. Emakume horien etorkizuna ama izatea da, etxea eta senarra zaintzea». Herrialde horretako emakume askoren alfabetizazio falta horren erakusle dela diote.


Euskaldun eta Lehendakari txapelketetako zazpi lasterketa jokatuko dira Goierrin 2023an

Euskaldun eta Lehendakari Txapelketetako puntuagarriak izango diren zazpi lasterketa jokatuko dira 2023an Goierrin. Bi emakumezkoenak izango dira, Seguran eta Ordizian, eta beste bostak gizonezkoenak, Lazkaon, Ataunen, Beasainen, Seguran eta Zegaman. EAEko Txirrindulari Federazioak joan ostiralean egin zuen batzarrean onartu zuen datorren urterako kirol egutegia. Hauexek lasterketak:

EMAKUMEZKOEN EUSKALDUN TXAPELKETA

Martxoak 4. Emakumeen Segurako Saria (Segura)

Uztailak 8. Emakumeen Ordiziako Klasikoa (Ordizia)

GIZONEZKOEN EUSKALDUN TXAPELKETA

Apirilak 29. Lazkaoko proba (Lazkao)

Maiatzak 21. Ataun San Martin proba (Ataun)

Maiatzak 27. Loinatz Txirrindulari proba (Beasain)

Ekainak 3. San Joan Txirrindulari proba (Segura)

LEHENDAKARI TXAPELKETA

Abuztuak 26. Zegamako San Bartolome saria (Zegama)


Logo berri bila dabil Gaztedi Busturialdea

Gaztedi Busturialdea proiektuaren irudi berria izango dena bila dabiltza, eta horretarako lehiaketa antolatu dute. Gaztedi Busturialdea proiektuan parte hartzen duten hamazortzi udalerrietako 14 eta 35 urte bitarteko gazteek parte hartu dezakete lehiaketan. Azaldu dutenez, irudiak Gaztedi Busturialdearen izaera islatu beharko du, eta edozein euskarritan egiten dituzten ekintzetan identifikatzeko eta zabaltzeko erabiliko dute.

Parte hartzaileek gura beste lan aurkeztu dizakete; norberak sortutakoak izan beharko dira, eta inoiz saritu bakoak. Lanak euskarri digitalean aurkeztu beharko dituzte, eta proposamenak aurkezteko azken eguna abenduaren 9a (barikua) izango da. Parte hartzaileek Busturialdeko Gazteria Zerbitzuetan (Bermeoko GIZ, Gernika-Lumoko GIB edo Urremendi Landa Garapen Elkartea) aurkeztu beharko dituzte lanak. Logoarekin batera, egilearen identifikazio datuak aurkeztu beharko dira (Nortasun Agiriaren fotokopia, telefono zenbakia, helbide elektronikoa eta gura izanez gero, logoari buruzko azalpen laburra). Epaimahaiak abenduaren 15ean egingo duten ekitaldi publikoan jakinaraziko du zein izango den Gaztedi Busturialdearen logo berria.

Lehiaketara aurkeztutako lanek zenbait ezaugarri izan beharko dituzte: erreproduzitzeko eta hainbat formatutan aplikatzeko erraza izan behar da; argia eta edozein tamainatan irakurtzeko modukoa izan behar da; formatu bektorialean, .jpg formatuan (kalitate handia eta baxua), .png hondo gardenagaz eta erresoluzio handiko PDF formatuan aurkeztu beharko dira.

Kolorea eta teknika libreak izango direla aipatu dute, testuan, hala ere, Gaztedi Busturialdea agertu beharko da ezinbestean.

Irabazleak 500 euroko saria jasoko du.


Aretxabaletarrak izena ematera gonbidatu dituzte Euskaraldiko lantaldeko kideek

Entitateendako epea urrian bukatuko da eta ia 40k berretsi dute dinamikan parte hartzeko konpromisoa.

Hitzez ekiteko garaia leloarekin iritsiko da hirugarren Euskaraldia azaroaren 18an, baina, bertan parte hartzeko, aurretik eman behar da izena. Eta horren berri ematen dabiltza Euskaraldiko Batzordeko kideak egunotan.

Entitateen epea urriarekin batera bukatuko da –elkarteak, enpresak eta merkataritza zerbitzuak–. Aretxabaletan 40tik gora dira bigarren edizioan parte hartu eta oraingoan berretsi egin dutenak parte-hartzea. Eta gainerakoak ere horretara gonbidatu dituzte batzordeko kideek.

Norbanakoen izen-emate epea, ostera, dinamika abian jarri arte egongo da zabalik. Ondoren, belarriprest eta ahobizi txapak jasotzeko, kalean jarriko dituzte mahaiak; azaroaren 4an Herriko Plazan egongo da eta 11n, Mitarte kalean. Loramendi elkartearen bulegora ere jo daiteke.

Gatzagara irteera

Bestetik, Euskaraldia girotzeko ekintzak ere antolatu dituzte. Azaroaren 6an, esaterako, Eskoriatzako kideekin batera Leintz Gatzagara joango dira, oinez.


Hiritarron Harrera Sarea laguntzeko elikagaiak bilduko dituzte Donezteben

Doneztebeko Eroskin bilduko dituzte, astelehenetik larunbatera.

Donostiako Hiritarron Harrera Sareak zabaldutako deialdiari erantzunez, elikagaiak biltzeko deialdia egin dute Malerrekan. Elikagai ez galkorrak, esnea, zukuak, olioa, arroza edo pasta, lekaleak, atuna, tomatea, azukrea, gatza edo iruna, kafea edo cola-caoa, gailetak, opilak, zerealak, ogi txigortua, moldeko ogia eta kontserbak, bilduko dituzte.

Harrera Sareak astero banatzen dituen elikagai poltsetan euren ekarpena egin nahi dutenek elikagaiak astelehenetik ortziralera 09:00etatik 14:00etara edo 16:30etik 20:00etara edo larunbat goizetan 09:00etatik 14:00etara eraman ditzakete Doneztebeko Eroskira (Zazpigurutze, 8).

Informazio gehiago nahi dutenek 631 81 99 08 telefonora deitu edo recogidaciudadana@gmail.com helbidera idatz dezakete.


Hainbat txapel jantzi dituzte Oiarpeko pilotariek asteburuan

Hainbat sari eskuratu dituzte Oiarpeko pilotariek.

Oiarpeko pilotariek hainbat sari eskuratu dituzte asteburuan zehar. Zehazki, pilota eskolatik adierazi dutenez, Egoitz Etxabe eta Xabat Olaiz Hernaniko Zikuñaga Papelera txapelketaren 2. mailan txapeldunorde titulua lortu zuten. Horrez gain, Oier Zabaleta eta Unax Landa kadete mailako txapeldunorde eta txapeldun izan ziren hurrenez hurren, Ataungo Etorkizuneko Txapeldunak lehiaketan. Eta azkenik, Oihan Etxeberria eta Haitz Aranburu Getariako Pilota Txapelketan txapeldunorde postua lortu zuten.

Beste hitzorduak

Eskuzko pasakako aste honetako partiden berri eman dute antolatzaileek. Zabaldutakoaren arabera, bihar, Kontzejupean, 18:30ean hasita:

Aranburu-Urrusolo / Martin-A. Mitxelena

G. Mitxelena-X. Azpiroz / Dani-M. Mitxelena

Esnal-Chiapusso / Lizaso-Alvarez

Etzi, Kontzejupean, 18:30ean abiatuta:

G. Mitxelena-X. Azpiroz / J. Azpiroz-A. Zabala

Aranburu-Urrosolo / Dani-M. Mitxelena

I. Mitxelena-Iraola / Susperregi-Zapirain

Urbieta-Karrera/Lizaso-Alvarez


Caparrosoko musika bandarekin amaitu da 19. Soinurbil

Caparrosoko musika bandaren kontzertua izan da gaur goizean, eta horrekin amaitutzat eman dute 19. Soinurbil. Herriko txistulariek kalejiratxo bat osatu dute, eta ondoren, Caparrosoko bandak frontoia hartu du Disney eta bestelako abestiak usurbildarrei erakusteko.


Diskriminaziorik gabeko harrera eskatu dute Donostian

Hilaren 20ko Errefuxiatuen Nazioarteko Egunaren harira, hainbat eragile sozialek manifestazioak egin dituzte Hego Euskal Herriko hiriburuetan, Izan babes: diskriminaziorik gabeko harrera lelopean.

“Mundu guztia Ukrainari begira dago. Ez da gutxiagorako: milioika pertsonak gerratik ihes egin behar izan dute. Zentzugabekeria horren erdian, Europar Batasunak lehen aldiz aplikatu du 2001/55 zuzentaraua, herrialdetik irteten diren ukrainarrei aldi baterako babes orokorra ematen diena. Horrek agerian utzi du borondate politikoa dagoenean, posible dela babes bila ihesean ari direnen eskubideak bermatzea”, adierazi dute antolatzaileek.

Horiek horrela, eragileek hainbat aldarrikapen egin dituzte, eta horietatik bat nabarmendu dute; agintariei eskatu diete migratzaileak eta errefuxiatuak Espainiar estatura eta Euskal Herrira beren bizitza arriskuan jarri gabe iritsi ahal izatea. “Horretarako, asilo prozeduretako legezko bide seguruak erraztuz”.

O ndorengoak dira manifestazio deialdia antolatu eta babestu duten eragileak: SOS Arrazakeria, Zehar, Salvamento Maritimo Humanitario, Zaporeak, GOT, Hiritarron Harrera Sarea, Oxfam, Bake Ekintza Antimilitarista, OEE, Amigos RASD, Hotz Zarautz, Kolore Guztiak, Jatorkin Al-Nahda, EIPE-ZAIE elkartea, Denon elkartea, Mundubat, Matiz eta Red Atenea.

(Argazkia: Ongi Etorri Errefuxiatuak) (Argazkia: Ongi Etorri Errefuxiatuak)


Atzerri Gaietako kontseilaria inhabilitatu du Kataluniako Justizia Auzitegi Nagusiak

Kataluniako Justizia Auzitegi Nagusiak urtebeteko inhabilitazioa ezarri dio Agramunteko alkatea zenean desobedientzia delitua egiteagatik, U-1eko erreferendumaren harira.

Kataluniako Justizia Auzitegi Nagusiak urtebeteko inhabilitazioa ezarri dio egun Generalitateko Atzerri Gaietarako kontseilari den Bernat Soleri, desobedientzia delitu larria egiteagatik. 2017ko urriaren 1eko erreferendumaren harira zigortu du, Agramunteko (Lleida) alkate zen garaian galdeketa egiten lagundu zuelakoan.

Gaur kaleratutako epaiaren arabera, ezingo du urtebeteko epean hautetsi izan eta ezta administrazio publikoan jardun, tokikoak, probintziakoak, autonomikoak, estatukoak edo nazioz gaindikoak direla ere. Gainera, 16.800 euroko isunarekin zigortu du.

Bernat Soleren defentsak bost eguneko epea du orain Espainiako Auzitegi Gorenean helegitea aurkezteko.

Auzitegiaren arabera, Solek, Konstituzio Auzitegiak U-1eko bozketa debekatu zuela jakinda, "bere garapenean parte hartze aktiboa eta irmoa izan zuen".

Epaileek frogatutzat hartu dute Solek erreferendumaren deialdiari buruzko Konstituzio Auzitegiaren epaiak ezagutzen zituela zuzenean, "eta, beraz, desobedientzia delituaren ohartarazpena jaso zuela".


Amets Arzallus: &quot;Iparraldean doazenek daramaten hizkuntza eta datozenek dakartena erabat desberdina da&quot;


N-121-A errepidea hamaika lekutan moztuko dute apirilaren 16an

Alkate eta bizilagunek egindako deialdian segurtasun gehiago eskatzen dute errepidean eta nazioarteko trafiko astuna A-15 autobidera desbideratzea

Iruñea eta Behobia lotzen dituen N-121-A errepidearen inguruko alkate eta bizilagunek errepidea hamaika lekutan batera mozteko deialdia egin dute. Zehazki, apirilaren 16an, hurrengo ortziralean 19:00etan egin dute deialdia, errepidean segurtasun gehiago eta nazioarteko trafiko astuna A-15 autobidera desbideratzea eskatuz.

Bortz minutuko trafiko-mozketak honako leku hauetan eginen dituzte: Ezkabarte (5. Km), Olaibar (10,5. km), Odieta (14. Km), Anue (16. km. ), Lantz (22,5. Km), Ultzama-Arraitz (26. Km), Baztan (38,5. Km), Doneztebe-Sunbilla (49. Km), Igantzi-Arantza (58,5. km), Etxalar (60. Km) eta Lesaka-Bera (64. Km). Hauetaz gain, Uharten, PA-30 zeharbideko 8,5 kilometroan ere kontzentrazioa eginen dute. Deialdia, aipatu bezala, apirilaren 16an, ortziralean 19:00etan.


'Zai beti zai' antzezlana izango da bihar, Sanagustinen

.22:00etan hasiko da emanaldia

Sarrera doan izango da


Aitortza jasoko dute gaur herriko hamalau odol emailek

Odola 24, 40, 50 eta 75 aldiz emango dutelako Gipuzkoako Odol Emaileen Elkartearen esker ona eta agiria jasoko dute gaurko ateratzean. Odol premia dagoela eta emaile berrien beharra ere badutela gaineratu dute herriko elkarteko kideek.

Berez, iazko udazkenean egin behar zen aitortza ekitaldi hori, 2019an 25, 40, 50 eta 75 odol-emate egin zituztenei esker ona adierazteko. Baina pandemiagatik ezin izan zen egin, eta gaurko odol ateratzean egingo dute, 18:15ean, Mondragon Unibertsitateko fakultatean. Guztira, Oñatiko hamalau odol emaile omenduko dituzte: zazpik 25 aldiz eman dute odola, batek 40 aldiz, bik 50 aldiz eta lauk, berriz, 75 aldiz.

300 odol poltsa egunean

Euskalduna odol emaile "fidela" dela dio Gipuzkoako Odol Emaileen Elkarteko presidente Sabin Urzelayk, Euskadiko %3 dela odol emaile, baina odola beharrezkoa dela gogorarazi eta azpimarratu gura izan du: "Eus-kadin, egunean, 300 bat odol-poltsa behar dira eta ezin da ahaztu odola 42 egunera iraungi egiten dela".

Oñatiko elkarteko kideak ere behar horren jakitun dira, eta horregatik dei egiten diete emaile direnei, tarteka ez bada ere, odola ematera joateko, eta oraindik egin ez direnei, odol ateratze batera joan eta emaile egiteko. Gaur, 16:30etik 20:00etara egongo dira MUko Enpresagintza fakultatean.


10 milioi euro bideratuko dira, Udaletan efizientzia energetikoa sustatzeko

EUDELek eta Energiaren Euskal Erakundeak saio telematikoa egin dute gaur, toki-erakundeentzako dirulaguntza-deialdiaz jarduteko. Ordezkariek azaldu dutenez, garrantzitsua da tokiko egoera aztertzea, "etorkizuneko planak" bideratu ahal izateko.

Kaleko argiteria publikoaren eta eraikinen eta energia-instalazioen energia-ikuskapenak egiteko, energia-jasangarritasuneko jarduera-planak abiatzeko, hiriko mugikortasun jasangarriko planak eta bideragarritasun-azterketak egiteko eta energia-jasangarritasuneko proiektuak egiteko izango dira Jaurlaritzak eta Eudelek emandako laguntzak. Gauzatu Energia programak 10 milioi euroko funtsa du, eta 2023ko ekainaren 30era arte eskatu ahalko dira aipatutako ekimenak egiteko laguntzak.

Bestetik, Jaurlaritzak aurreratu duenez, 90 milioiko kreditu-lerro bat ere aterako dute, hobekuntza-planak eta proiektuak finantzatzeko: "0 interesekoa da, Finantzen Euskal Institutuak kudeatua, udalen ikuskapenetan aurreikusten diren ekintzen inbertsioak ordaintzeko; inbertsio horiek efizientzia eta energia garbiaren kontsumoa hobetzeko helburua izango dute".

Izan ere, azaldu dutenez, "legera egokitzea" da udalen erronkarik handienetako bat agintaldi honetan. Hala, Jasangarritasun Energetikoari buruzko 4/2019 Legetik eratorritako konpromisoak betetzea da dirulaguntzen helburua, eta, gehitu dutenez, baita eraldatze sozialean "rol aktiboa jokatzea" ere.


Aurtengo +55 ibilaldiak

Aurten zortzi ibilaldi egin ditugu Plus 55 programaren barruan, denak oso giro onarekin eta parte hartzearekin. Honako hauek dira:

Apirilaren 28an, Andoaindik Tolosarako tartea egin genuen, Gipuzkoako barnealdetik doan Donejakue Bideari dagokiona. Ibilaldiaren argazkiak hemen:

Maiatzaren 12an, Altzako Naturaldia jardunaldien barruan, Marko Sierrarekin paseo botaniko bat egin zen Harria eta Larratxoko parkeetan zehar. Paseoko argazkiak hemen.

Naturaldiaren barruan ere, maiatzaren 26an, Uliatik paseoa egin zen, Platako itsasargitik Sagueseraino ibiliz.

Ekainaren 9an Irisasi parkea zeharkatu genuen, Usurbilgo Andatza mendian, errotarrien harrobiak bisitatuz. Ibilaldiaren argazkiak hemen.

Ekainaren 23an Altzatik Santiagomendira joan ginen sagardoaren bidetik.

Uztailaren 7an Oiartzungo Beloaga gotorlekua bisitatu genuen, Urkabetik, Lezo – Irun – Oiartzun mugan. Paseoko argazkiak hemen.

Irailaren 15ean txangoa egin genuen Herreratik Mitxintxola mendira, Jaizkibelen. Paseoko argazkiak hemen.

Eta azkenik, denboraldia urriaren 6an itxi genuen Donejakue Bidearen etapa berri batekin, Tolosatik Beasainera doana. Paseoko argazkiak hemen.


Ibarrako Garagardo Azoka

18:00. Karparen irekiera.

23:00. The Hastelens. Gaztetxearen irekiera.


55 bidaiari zeramatzan autobus bat kiskali da Iruñean

Horietatik 27 adingabe dira. Bidaiari guztiak onik daude. Azagrako udalerrian izandako futbol partida batetik bueltan ziren, Iruñerako bidean, argitu gabeko arrazoiengatik autobusak su hartu duenean.

55 pertsona, tartean 27 adingabe, zeramatzan autobus bat kiskali da larunbat honetan Nafarroako AP-15 errepidearen 55. kilometroan, Puiu parean, Iruñean, baina bidaiari guztik onik atera dira.

Guardia Zibilak ohar baten bidez jakitera eman duenez, bidaiariak egoteko segurtasun zonalde bat prestatu dute errepidetik kanpo, eta horiek eramateko beste autobus bat iritsi da 14:45ak aldera.

AP-15ean itxitako erreia ireki dute 14:50ean, eta Nafarroako suhiltzaileek itzali dute sua.


Igartzako udako eskaintza bihar hasiko da, talo tailerrarekin

Igartza Monumentu Multzoak uda garairako prestatu duen eskaintza berezia bihar jarriko da martxan. Asteazkenero, irailera arte, bisita gidatua eta talo tailerra eskainiko dute. Aurrez izena eman behar da, Igartzan bertan. 6,5 euro ordaindu behar dira pertsonako. 16:30ean hasiko da bisita gidatua.

Bisita gidatu gehiago ere izango dira. Tematikoak, gainera. Hauetan parte hartzeko ere izena eman behar da. 4 euro balio dute.

Bertsoak eta musika

Zapla bertsolari gazteen zirkuituak azken geldialdia Igartzan egingo du. Gonbidapenak online eskatu behar dira.

Musika kontzertuak ere izango dira. Igartza programako emanaldiez gain, Ezust Duok joko du etzidamu. Irakurle taldeak ikasturtea borobiltzeko saioa egingo du uztaileko azken asteartean.

Udako eskaintza

Talo tailerra. Bihartik aurrera, asteazkenero, 16:30ean.

Bertso trama. Etzi, 19:00etan.

Bertsolariak: U. Alkorta, H. Arana, N. Elustondo eta I. Ormazabal; Gai-jartzailea. M. Oses.

Musika. Etzidamu, 19:00etan, Ezust Duo. Gainera, Igartza Musika Programa.

Bisita gidatu tematikoak. Uztailaren 23tik abuztuaren 27ra: Emakumeen presentzia Igartzan; Bisita mitologikoa; Indus-triaren hastapenak Igartzan; Loinazko San Martin.

Irakurle Taldea. Uztailaren27an, 17:30ean, F. Garroren Isiltasun urte luzeak.


Musika giroa izango da nagusi Ordizian iluntzean eta gauean

Oraindik ez dira Santa Anak hasi, baina gaur jai girorik ez da falta Ordiziako kaleetan. Bihar arte itxaron nahi ez dutenek, iluntzean eta gauean izango dute festa gogoa asetzeko aukera, Haka tabernan eta txosnagunean antolatu dituzten musika kontzertuei esker.

Haka tabernan, Anker metal taldeak joko du 21:00etan hasita, eta 23:00etan txosnaguneko kontzertuak hasiko dira: Azken Sustraiak, Letagin, Againts You eta Ithaka taldeek joko dute.

Akelarre eguna

Musika gehiago ere izango da kalean, gaur Akelarre Eguna ospatzen ari baita, Osine Talde Feministak eta Ordiziako Koordinadora Feministak antolatuta. Tximista sagardotegian hasi dute festa, bazkariarekin, eta arratsaldean izango du jarraipena 18:30etik aurrera egingo duten poteo zikliko eta musikatuarekin. Manifestazioa eta akelarrea ere egingo dituzte, 20:00ean, Zuhaiztian.

Santa Ana aldizkaria

Bestetik, Santa Ana aldizkariaren ale berri bat kaleratu du udalak, eta dagoeneko salgai dago, 7 euroan. Gaur goizean bi salmenta postu jarri dituzte kalean, baina Larratxan, D’elikatuzen, Goiagin eta Manso liburu dendan ere erosi daiteke. Santa Ana aldizkariak Ordiziako albisteak jasotzen ditu.


Aburuzak irabazi du XXI. Sagardo Lehiaketa

Adunako Aburuza sagardotegiak irabazi du Gipuzkoako Foru Aldundiaren XXI. Sagardo Lehiaketa. 10 sagardotegi izan dira finalistak, tartean Tolosako Isastegi, baina azkenean Aburuzak eskuratu du puntu gehien.

Gipuzkoako Foru Aldundiak antolatutako XXI. Sagardo Lehiaketan 18 sagardotegik hartu dute parte, eta horietatik 10 izan dira finalistak, tartean Tolosako Isastegi. Aurreko urteetan bezala, Fraisoro Laborategiko sei dastatzailek osatutako epaimahai batek egin du sagardoen aukeraketa, eta haiek izan dira sagardoa urre, zilar eta brontze mailatan sailkatzeko arduradunak. Horretarako aurretik analisi fisiko-kimikoa egin zaie aurkeztutako sagardo guztiei, hori ezinbesteko baldintza baita fase organoleptikora igarotzeko. Epaimahaiak Aburuzak egindako sagardoaren kalitate analitikoa eta organoleptikoa nabarmendu ditu.

Saritutako sagardotegiek zigilu bat eraman ahal izango dute botiletan datorren urtean, urre, zilar eta brontzezko sailkapena ikusteko.


Pablo Gonzalez preso dagoen kazetariaren egoera salatzeko elkarretaratzea egin dute EITB Mediako langileek

"Justizia, giza eskubideak, prentsa askatasuna" lemapean egin dute elkarretaratzea, EITBren Bilboko egoitzan, EITBko Langile Batzorde guztiek deituta. Gonzalezek 20 hilabete daramatza Polonian preso, Ukrainako gerrak eragindako errefuxiatu krisiaren berri ematen ari zela atxilotu zutenetik.


Kontzertua: Zumarte eta Norberto Almandoz musika eskolak

Usurbilgo Zumarte eta Astigarragako Norberto Almandoz musika eskoletako hainbat talderen kontzertua: Usurbilgo bi instrumentu talde, bi gitarra talde eta biolin eta flauta bikote bat eta Astigarragako talde mistoak.

Sarrera: doan


Qatarreko eroskeriaren itzalak Europako politikaren oinarriak astindu ditu

Von der Leyenek eskatu du EBko erakundeek "independentzia eta osotasun estandar altuak" bete ditzatela, Kailik bi urtean bere banku-gordailuak bikoiztu zituela jakin den egun berean.

Ursula Von der Leyen Europako Batzordeko presidenteak eskatu du Europako erakundeek "independentzia eta osotasun estandar altuak" bete ditzatela, Qatarrekin lotutako ustezko ustelkeria eskandaluaren ostean. Europako Parlamentuko presidenteorde Eva Kaili sozialdemokrata greziarrak bere banku-gordailuak bikoiztu zituen bi urtean, Greziako Parlamentuaren webgunean eskuragarri dauden ondasunen urteroko aitorpenen arabera.

"Konfiantzak independentzia eta osotasun estandar altuak behar ditu", esan du Von der Leyenek prentsaurrekoan, eta gogorarazi du Europako erakundeetan jardunbide egokiak betetzen direla zainduko duen organo bat sortzea proposatu duela Europako Batzordeak.

Margaritis Schinas Europako Bizimodu Batzordeko presidenteordea Dohara joan zen Munduko Futbol Txapelketaren inauguraziora, baina Von der Leyenek ez du bisita hori aipatu nahi izan, eta "komisarioen bilera guztiak" gardentasun erregistroan argitaratuta daudela erantsi du.

Prentsaurrekoan adierazi duenez, Brusela "lanean" ari da Qatarrekin klima-aldaketaren aurkako borrokan, giza eskubideen defentsan eta gasa erosteko, Errusiarekiko menpekotasuna murrizteko. Agerraldia kazetari baten oihuekin amaitu da, Von der Leyen eskandaluari buruzko galdera guztiei erantzuten ari ez zelako kexuka.

Kazetari bat kexatu da Von der Leyen eskandaluari buruzko galdera guztiei erantzuten ari ez zelako

Roberta Metsola Europako Parlamentuko presidenteak esan du Euroganberako prozesuak oztopatzen saiatu direnen egitasmoek "porrot" egin dutela, eta gardentasuna hobetzeko eta eskandalua ikertzeko neurri sorta iragarri du.

"Demokraziaren etsaiak, zeinentzat parlamentu honen existentzia mehatxu bat den, ez dira ezeren aurrean geldituko. Bere asmo maltzurrek porrot egin dute. Gure zerbitzuek Belgikako agintariekin lan egin dute ustezko sare kriminal hori desegiteko ", azpimarratu du Metsolak osoko bilkuraren hasieran, Estrasburgon.

Bestalde, Annalena Baerbock Alemaniako Atzerri ministroak esan du EBren "sinesgarritasuna" jokoan dagoela. Alemaniako diplomazia buruak ez du baztertu "hainbat arlotan ondorioak" izatea, "inoiz ez baitugu horrelako kasurik bizi izan", baina Justiziak gertatutakoa lehenago argitzeko eskatu du.

Italiako Justizia ministro Carlo Nordiok adierazi du eskandalu hori "kezkagarria" dela, eta ikerketaren amaierara arte itxarotea eskatu duen arren, "okerrena" dena Europako Parlamentua bezalako erakunde batean gertatzea dela onartu du.

Azkenik, Gardentasun Internazionala gobernuz kanpoko erakundeak Europar Batasuneko erakundeen etika eta osotasun sistemen erabateko erreforma premiaz egitea eskatu du, eskandaluaren ondorioz.

"Ikuskapen etiko independentea behar da, argi eta garbi funtzionatzen ez duen autoerregulazio-sistema bat amaitzeko", azaldu du erakundeak ohar batean, eta "eroskeria eta ustelkeria eskandalu ikaragarritzat" jo du joan den ostiralean Belgikako agintariek jakinarazitakoa.


Elkar argitaletxearen liburu sorta zozkatuko du Maxixatzenek bazkideen artean

Atzo, igandea, Liburuaren Nazioarteko Eguna izan zen, eta horren harira antolatu du zozketak Urolako Komunikazio Taldeak (UKT). Maxixatzeneko bazkideek osteguneko 12:00etara arte izango dute zozketan parte hartzeko aukera.

Atzo, apirilak 23, Liburuaren Nazioarteko Eguna izan zen. Egun hori aitzakia hartuta, Maxixatzenek liburu sorta bat zozkatuko du bazkideen artean. Hain justu, Elkar argitaletxeak emandako liburu sorta zozkatuko du Maxixatzenek. Guztira, lau liburu zozkatuko dira: Asel Luzarragaren Lurrean haziak, Felix Arrietaren Zaintzaren hariak, Iratxe Ormazaren Printzak begietan eta Iñigo Astizen eta Mikel Valverderen Kixkur, pintorearen arreba.

Liburuen zozketan parte hartu nahi duten bazkideek osteguneko 12:00etara arteko epea izango dute. Zozketan parte hartzeko, honako lotura honetan eman daiteke izena, edota 943-56 01 64 telefonora deituta. Horrela egiten dutenek NAN zenbakia eta zozketaren kodea tekleatu beharko dituzte. Kasu honetan, zozketaren kodea 40 da.


Hernanik gaur itxiko du denboraldia Uribealdearen aurka Mungian

Bigarren fasea partidu guztiak irabazita amaitu nahi du eta horretarako gaur irabazi egin behar du.

Zapore gazi gozoko denboraldia gaur amaituko du Hernanik, Ohorezko B mailan. Azken partidua Mungian jokatuko du, 16:30etan, Uribealdearen aurka; eta irabaziz gero, ligako bigarren fasea seitik sei garaipenekin amaituko luke. Hori izango da helburu nagusia, irabazi eta partidurik galdu gabe amaitzea bigarren fase hau. Hala ere zapore gazia ere izan du denboraldiak. Hernaniren helburua igoerako fasea jokatzeko multzoan sartzea zen eta hori ezin izan zuen lortu denboraldi hasieran. lehenengo fasean laugarren amaitu eta gero. Getxo, Zarautz eta Independienteren atzetik geratu ziren sailkapenean, hiruren aurka galdu ondoren. Hiru sailkatzen ziren hurrengo fasera eta Hernanik ezin izan zuen onenen fasera sailkatu.

Bestetik, gaur Landaren 16 eta 18 urtez azpikoek Euskal Ligako jardunaldia jokatuko dute, 10:30etan eta 12:00etan, hurrenez hurren, Uribealdea eta Domiberia Riojaren aurka.


Kike Amonarriz: "Baditugu baldintzak euskarak jauzia eman dezan"

Telebista-aurkezlea izateaz gain, Amonarriz Euskaltzaleen Topaguneko lehendakaria ere bada 2019tik. Euskal Herriko euskara elkarteak batzen dituen erakunde horren zereginetako bat da Euskaraldiaren koordinazio-lana egitea. Azaroaren 18tik abenduaren 2ra egingo den ekimenari buruz eta euskararen egoerari buruz gehiago jakiteko beragaz egon da HIRUKA.

Nolakoa izango da hirugarren Euskaraldia?

Lehenik eta behin, esango nuke izango dela normaltasun osoz aurrera eraman ahal izango dugun Euskaraldia. Aurrekoa pandemia bete-betean egin genuen, eta nahikoa arrakasta izan zen egin ahal izatea bera; beraz, alde horretatik, aurtengoa normaltasunez egin ahal izango dugu. Horretaz gain, nahiko genuke Euskaraldi masiboa izatea, eta sinistuta gaude horrela izango dela, Euskal Herri osoan egingo baita. Gainera, aurtengoa ariketan zentratuagoa egongo dela uste dut; azken finean, jendeak ulertu du Euskaraldia ez dela euskararen aldeko kanpaina bat, ez dela hizkuntzarekiko aldekotasuna erakusteko egitasmo bat, baizik eta norberak eta entitateek euskararen aldeko erabileran urratsak emateko ariketa soziala, hizkuntza-ohituretan aldaketa datzana, hain zuzen ere. Uste dut hori gero eta hobeto ari dela ulertzen, eta horrek eramango gaituela ariketan zentratuago dagoen Euskaraldi batera.

Berritasunik izango du aurtengo Euskaraldiak?

Lehen ediziotik bigarrenera urrats handi bat eman zen: norbanakoen Euskaraldia izatetik, norbanakoen eta entitateen Euskaraldia izatera pasatu zen; hor ariguneen kontzeptua sortu zen. Hala ere, pandemiagatik hainbat lekutan ezin izan ziren ezta martxan jarri ere. Hala ere, kontzeptua zabaldu zen eta hainbat lekutan nola edo hala egin zen, baina ez pentsatzen genuen moduan. Orduan, esango nuke aurtengo berritasuna ariketa bere osotasunean eta sakontasunean eraman ahal izatea izango dela. Gainera, aurtengo Euskaraldian ezagutarazi nahi dira aurreko edizioetan bai norbanako mailan, bai entitateen mailan ere izandako lorpenak eta jarritako erronkak ere. Hain zuzen ere, helburua izango da erakustea Euskaraldia euskararen erabileran urratsak ematea dela.

"Jendeak ulertu du Euskaraldia ez dela euskararen aldeko kanpaina bat, ez dela hizkuntzarekiko aldekotasuna erakusteko egitasmo bat, baizik eta norberak eta entitateek euskararen aldeko erabilera-urratsak emateko ariketa sozial bat".

Zeintzuk izango dira goraipatuko dituzuen lorpen horiek?

Batetik, ikerketek erakusten digute Euskaraldian parte hartzen duten pertsonek ekimenak irauten duen bitartean euskararen erabileran jauzi handia ematen dutela; bestetik, aurreko edizioan ariguneen bitartez ikusi ahal izan genuen, ordura arte, euskararen erabilera baxuagoa zen hainbat lekutan hizkuntzari ateak zabaldu zizkiola eta urratsak eman zirela zentzu horretan. Horretaz gain, ikerketek adierazi digute denbora bat pasatzen denean Euskaraldian lortutako aldaketa batzuk mantentzen direla, baina beste batzuk erdararekiko inertziak jaten dituela. Nolanahi ere, Euskaraldia amaitu eta hortik hilabete batzuetara, egoera beti da ekimenaren aurretik baino hobea, horrek esan nahi du funtzionatzen duela kolpe bat bezala, eta erabilera maila bat igotzen duela, baina Euskaraldi dezente beharko ditugula hizkuntzaren erabilera-ohituran aldaketa horiek finkatzeko. Gero, eboluzioari dagokionez, aurreko Euskaraldian nekeza izan zen batzordeak martxan jartzea, eta horien funtzionamendua oso motela eta ahula izan zen, egoerak ere baldintzatuta. Aurten, nahiko genuke euskara bultzatzeko egitura antolaturik ez dagoen auzo eta herrietan sortzen diren euskara-batzorde horietatik ahalik eta gehienek iraun dezaten Euskaraldian sortu diren dinamika horiek mantentzeko, hain zuzen.

Uste duzu euskararen oztoporik nagusienetako bat hizkuntza eroso erabiltzeko eremuen gabezia izan daitekeela?

Bai, eta nik uste dut Euskaraldiak ariguneen eta arnasguneen bidez heldulekua eskaintzen diela era guztietako entitate eta erakundeetan lanean ari diren euskaltzaleei, beraien eragin-eremua ere zabaltzeko, egiten ari diren politikez hausnartzako.

Hizkuntza hegemonikoak

"Hizkuntza oso indartsuek inguratuta bizi gara, eta ez badago hautu kontziente bat maila politikoan, sozialetan eta indibidualean, inertzia guztiek beti hizkuntza hegemonikoetara bultzatuko gaituzte"

Nolakoa uste duzu izango dela laugarren Euskaraldia?

Zaila da esaten. Aurretik, hirugarren Euskaraldi honek zer ematen duen aztertu beharko dugu, eta orduan hasiko gara laugarrenaren definizioan. Egia da Euskaraldiak tempus bat sortzen duela non euskara eramaten dugun agenda komunikatibo eta soziopolitikoaren erdigunera, eta horrek hausnartzeko eta urratsak emateko aukera eskaintzen digu, baina hori oraindik ere puska luze batean egiten jarraitu beharko dugu. Beraz, Euskaraldiaren edizio bakoitzean fokua non jarri erabakitzen joan beharko gara bere ezaugarri propioekin. Horretaz gain, nazioartean ere hainbat hizkuntza-komunitatek ere interes handia agertu dute Euskaraldiaren inguruan, eta litekeena da etorkizunean ere antzeko ekimenak ikustea Euskal Herritik kanpo ere. Hizkuntza oso indartsuek inguratuta bizi gara, eta ez badago hautu kontziente bat maila politikoan, sozialetan eta indibidualean inertzia guztiek beti hizkuntza hegemonikoetara bultzatuko gaituzte. Horregatik uste dut horrelako ekimenak beharko ditugula etorkizunean ere.

Askok telebistatik ezagutzen zaituzte, baina Euskaltzaleen Topaguneko lehendakaria ere zara 2019tik. Nola uztartzen dituzu biak?

Nik bizitza guztia bi hanken gainean egin dut: batetik, umorea eta telebista, eta, bestetik, euskalgintza eta soziolinguistika. Niretzako biak oso lotuta daude, eta batean ikasitakoa bestera eramaten saiatu naiz beti. Niretzat hori egitea oso esperientzia polita izan da, hasieran, askok esaten zutelako euskaraz ezin zitezkeela txisteak egin, baina guk erakutsi genuen posible zela.

Hedabideen betebeharra

«Esango nuke Euskal Herri mailan euskarazko eskaintza komunikatiboa oso ahula dela eta euskararen presentzia hedabide handietan urgentziaz handitu beharko litzatekeela. Jauziaz ari garenean, nabarmena da komunikabideetan euskararen presentzia zein urria den, eta hor aurrerapausoa berebizikoa dela uste dut. Komunikabideetatik harago, uste dut sare sozialetan era guztietako edukiak sortzen dituztenak ere behar ditugula, eta horiek ere bultzatu eta indartu beharko genituzkeela, badagoelako euskarazko Egunean Behin bezalako edukiak eskatzen dituen masa kritiko bat».

Topagunea ezagutzen ez duen bati nola azalduko zenioke zer den?

Euskal Herri osoan hedatuta dauden euskara elkarteen federazioa da. Batetik, elkarteak koordinatzen ditu, mugimendua indartu eta hedatu dadin, eta, bestetik, Topaguneak mugimendu sozial bat ere osatzen du ikuspegi nazionala duena eta Euskal Herri mailan ekimenak antolatzen dituena, eta horietatik ezagunena Euskaraldia da. Horretaz gain, hainbat alorretan egiten dugu lan euskalgintzaren alde; besteak beste, Tokikom tokiko hedabideak biltzen dituen erakundea ere bada Topagunearen parte. Laburbilduz, esan dezakegu euskararen erabileran ardazten den mugimendu sozial bat dela, Euskal Herri osoan hedatuta dagoena.

Egia da idazkari moduan egingo duzun azken urtea izango dela?

Bai, hala da. Duela hiru urte hartu nuen lehendakaritza, eta laugarren bat ere erantsiko diot, baina uste dut era honetako erakundeetan garrantzitsua dela errotazio bat egotea, eta horretarako une egokia da. Hala ere, bertan lanean jarraituko dut.

Euskararen erabilerari buruzko azken datuek adierazi dute kale-erabilera mantendu dela, eta duela sei urtekoaren parekoa izaten jarraitzen duela. Nolako irakurketa egiten duzu zuk horren inguruan?

Erabileran aldaketak oso astiro ematen dira. Hizkuntzen erabilera-ohiturak ez dira goizetik gauera eta masiboki aldatzen, mantsoak izaten dira. Horretaz gain, kontuan hartu behar da aurreko urteetan erabileraren jaitsiera batetik gentozela, eta azken lau urteetan joera hori gelditu eta mantendu egin dela. Gehientsuenok beherakada bat espero genuen, azken lau urteotan pandemiak euskararengandik urrun bizi ziren familia eta haurrak erabat urrundu zituelako eta lotura ahul horiek ere erabat eten zirelako. Horrek erakutsi digu, erabileran jauzi bat eman nahi badugu, hemen aldaketa sakon bat egin beharko dugula, bai hizkuntza politiketan, bai atxikimendu sozialean baita maila indibidual zein kolektiboan hartu beharreko erabakietan ere. Horregatik, ekimenak ezinbestekoak dira, baina gakoa izango da nola eman jauzi handi bat euskalgintza prozesuan. Topaguneak berak ere hurrengo urtean kongresu bat egingo du, horren inguruan hausnartzeko eta pentsatzeko hizkuntzaren biziberritzean jauzia nola eman, eta horretan zein izango den Topagunearen eta Euskaraldiaren funtzioa.


Gaur aurkeztuko du erreferendumaren aldeko sinadura bilketa Gure Eskuk, Hernanin

Arratsaldeko 19:00etatik 20:30etara izango da 'Hamaika Gara' ekimenaren aurkezpen nazionala, udaletxeko areto nagusian. Bideo proiekzioa egingo dute, eta herritar guztiei luzatu diete deia, bertaratzeko.

Egitasmo berri bat martxan jartzera doa Gure Esku, eta gaur egingo du aurkezpen nazionala, Hernaniko udaletxeko areto nagusian: Hamaika Gara egitasmoaren nondik norakoak emango dituzte aditzera, bideo proiekzio batekin, arratsaldeko 19:00etatik 20:30etara

Erreferendumaren aldeko sinadura bilketa bat abiatu nahi du Gure Eskuk: «herritarron garaia da, indarrak batu eta aitzina egitekoa. Euskal Herrian, erreferendumaren aldeko sinadurak biltzea da helburua. Erakutsi nahi dugu erreferenduma tresna demokratikoa dela, eta denon artean gauzatzea da asmoa», nabarmendu du Hernaniko Gure Eskuk. «Izan ere, herritarrok geure etorkizunaren jabe izan nahi dugu», gaineratu du.

Horregatik, herritar guztiei luzatu diete deia, aurkezpenera azaltzeko: «egitasmoarekin bat zatoztenok, bertaratu zaitezten nahiko genuke, zuen partehartzea ezinbestekotzat jotzen baitugu». Aforoa mugatua izango da, eta 35 lagunentzat egongo da tokia; denak, muxukoarekin.


Txiletik Donostiara: langile autonomia eta den-dena nahi genuen

Txileko El realismo socialista-ren ostean, 1970eko hamarkadako langile mugimendura buelta bigarrenez Zinemaldian. Oraingo honetan Euskal Herrira, Donostia eta Pasaiako langile mugimenduaren bihotzera, ur kontagailuen lantegian. Irati Gorostidi donostiarrak zuzenduriko film laburra da Contadores, Anekumen proiektu luzearen atal gisa irakur daitekeena.

Trantsizioan kokatuta, langile mugimenduaren eztabaida gako batzuei heltzen die filmak. Eta zehazkiago, autonomian sinisten duen gazte talde baten lehen eztabaidak dira. Gerora komunitatean bizitzea entseatuko duten gazte talde baten lehen eztabaidak, hain zuzen. Denak behar du hitzaurrea.

Zeren hau ez da Txileko langile mugimendua. Txileko egoera iraultzailetik urrun, demokraziaren araudi berriak onartzea dago jokoan. Erreforma ala haustura, horixe langile mugimenduaren bihotzean ematen ari den eztabaida.

Ezinezkoa zait ez konparatzea bi filmok. Edo, hobe esanda, bi garaiok. Langile mugimenduaren eztabaida eta politizazio maila ikaragarria da El realismo socialista-n; Contadores-en, aldiz, oso pragmatikoa da erabiltzen den hizkuntza. Demokraziaren hizkuntzara salto egiten ari ote zen, edo demokraziaren hizkuntzatik eraikitzen ari den, horra zalantza. Txiletarren jerga marxistaz barre egiten zutenek, oso serio hartuko lituzkete, hain zuzen, greban dauden langileek hitzarmena sinatzeko erabiltzen dituzten argudioak.

Gorostidik ederki berreraiki du garaia. Izan ere, gurasoen memoriatik eraikitzen ari da garai baten memoria bere azken lanetan. Eta ez dezagun ahaztu; kontatu gabeko memoria da. Euskal Herriko eta Donostiako langile mugimenduaren historia kontatu gabe dagoelako. Hiri hau ez delako postaleko hiri bat, aristokraziaren oporretarako hiri bat. Kontxaz harago, Bidebieta, Añorga, Altza, Egia, Infernua, Martutene, eta, nola esan, periferiek, osatzen dute langile hiri hau. Eta haren historiak egiten du hiria hiri. Bide batez, emakume langileen historia ere badena, eta hor, zuzendariaren begiradaren arreta eskertzen da. Emakumeak protagonistak izan dira munduko borroka guztietan; baina ez dute beraiek kontatu historia. Orain arte.

Mugimendu autonomoaren pintzelada txiki bat da Contadores. Ordezkaririk nahi ez zuen mugimenduarena. Italiako autonomia operaia-rekin batzen du Donostia; maitasun askea praktikatzea, komunitatean bizitzea, gatazkan sinistea. Azaletik bada ere, gai horiek zeharkatu zituzten iraultzan sinisten zuten mugimenduak. Nanni Balestrinirekin batera Den-dena nahi dugu aldarrikatu zuen belaunaldi baten historia.

Laburra da eta labur geratzen da filma. Askoz gehiagorako gogoz. Pentsatzen dut sentsazio ona dela hori. Eta pentsatzen dut Anekumen-ek emango diola bide. Memoria gabe ez garelako ezer.


ETB2k "Barbacoa de amigos" filma emango du gaur gauean

50 urte betetzen dituen egunean, Antoineri bihotzekoak emango dio eta bere bizitza aldatzea erabakiko du.

ETB2k Barbacoa de amigos komedia frantziarra emango du gaur gauean. Eric Lavainek zuzenduriko lanaren protagonistak hauek dira: Lambert Wilson, Franck Dubosc, Florence Foresti, Guillaume de Tonquedec, Lionel Abelanski, Jérôme Commandeur, Sophie Ouez, Lysiane Meis eta Valérie Crouzet.

50 urte betetzen dituen egunean, Antoineri bihotzekoak emango dio. Aurrerantzean, normalena gehiago zaintzea izango litzateke, baina Antoinek bizitza osoa darama bere osasuna, dieta eta ingurukoak zaintzen. Hortaz, bihotzekoa izan ondoren, bere bizitza aldatzea erabakiko du.

Ez galdu Barbacoa de amigos filma, gaur, 22:15ean, ETB2n.


Kooltur Ostegunak: Toc

Toc taldearen ikuskizuna Arrasateko gaztetxean Kooltur Ostegunak ekimenaren baitan. Rock doinu bortitzez gozatzeko aukera izan zuten bertaratutakoek


Inoiz ez da egon Gobernurik emakumeen eskubideetan atzera hainbeste egin duenik, PPren ustez

"Bai Bakarrik da Bai" legea izan du mintzagai Bea Fanjul Kongresurako Bizkaiko hautagaiak. Sozialistek beraien interesak lehenetsi dituztela salatu du, biktimak zapalduz.


Eguraldiari begira daude denak kanpo igerilekuez gozatzen hasteko

Pasa den asteburuan ireki zituzten ateak Aiako, Azpeitiko eta Azkoitiko estali gabeko kanpo igerilekuek. Irailaren 13a bitartean egongo dira zabalik.Pasa den astean ireki ziren Azkoitiko, Azpeitiko eta Aiako kanpo igerilekuak, eta irailaren 13a bitartean izango dira zabalik. Orain arte eguraldiak asko lagundu ez badu ere, asteburu honetatik aurrera jendea gerturatzen hastea espero dute hiru herrietan. Gaztetxo gehienek gaur hasiko dute oporraldia, eta horrek areagotuko du kanpo igerilekuen erabilera.

Azkoitiko Ugarteigarango igerilekuan ere espero dute asteburuan jendea gerturatzea, oporraldia eta eguraldi ona baitira ezinbesteko baldintzak kanpo igerikuetan. Ostiralean ireki zituzten ateak, eta jende pixkat batu bazen ere, gaur arte lasai badiltza. Aurreko urteetako balantzea kontuan hartuta, uztaila izaten da hilabeterik indartsuena Azkoitiko instalazioetan. Abuztuan, kanpora bidaiatzeko joera dela-eta, behera egiten dute bisitariek. Ugarteigarandik jakinarazi dutenez, gazteak eta familiak dira nabarmen igerilekuen erabiltzaile nagusienak.

Azpeitiko estali gabeko igerilekuetan, herritarrez gain kanpoko bisitariak izaten dituzte asko uztailean. Urteak dira udalekuetako gaztetxoak taldean gerturatzen direla bertara. Eskualdetik Zumaiatik eta Zarautzetik gerturatzen dira, eta ohikoak dira baita ere Donostia, Lasarte eta Villabonako taldeak. Kanpoko igerilekuek hondartzara joateko ohituretan eragina izan ote duen galdetuta, kostaldera joateko joera mantentzen dela erantzun du Azpeitiko kanpo igerilekuetako harrerakoak, baina beharbada ohitura gutxitu egin dela. Herrian bertan igerilekuak izateak familiei gauzak asko errazten dizkietela irizten baitio. Horixe da erabiltzaile nagusiak familiak izatearen arrazoia.

Aiako Udal Igerilekuetara ere orain hasiko da jendea pixkanaka gerturatzen. Pasa den asteburuan inauguratu zuten mokadutxo eta guzti. San Fermin jaien ondoren egiten du gora nabarmen bisitari kopuruak.

Badirudi asburuan gora egingo dutela tenperaturek. Bien bitartean, gora begira daude bai kanpoko igerilekuen erabiltzaileak, bai kostaldekoak.


Ahal Dugu koordinatzeko hautagaia izango da Ainhoa Aznarez

Herritzarrentzako bizitza duina bermatuko duen herri "mugimendu berde, eraldatzaile eta feminista bat" sendotzeko asmoa agertu du.

Ainhoa Aznarezek (Iruñea, 1970) Podemos-Ahal Dugu Nafarroaren hirugarren etapa koordinatzeko hautagai gisa aurkeztuko du bere burua. Bere taldearekin batera, Nafarroako herrietako lankideekin entzun eta arrazoitzeko prozesu batean aurkitu diren antolaketa-arazo eta -beharrei irtenbidea bilatu nahi die.

Aznarezek alderdiaren koordinaziorako planteatzen dituen ildo nagusiak honako hauek dira: "erredundanteak izan daitezkeen egiturak eta prozedurak murriztea, erakundea eskura dauden bitartekoetara egokitzea eta genero-berdintasunarekiko konpromiso irmoa izatea".

Ardatz horrek, genero-berdintasunarenak, tratamendu espezifikoa izango du ereduaren barruan, eta ekintza positibo guztiak zeharka aplikatuko zaizkie idazkaritzei, arloei eta prestakuntzaren barruko topaketarako eta eztabaidarako beste edozein egitura edo guneri, arreta berezia jarrita zirkuluetan, horiek baitira alderdiaren indarguneak eta garapena oinarritzen dituzten oinarriak.

Gainera, kaleak eta plazak berreskuratzeari, hurbiltasunari, hurbiltasunari eta egunerokotasunari ere erreparatuko zaiela azaldu dute: "Hemen zirkuluek garrantzi berezia hartzen dute, gizartearen bihotzetik eta langile-klaseetatik sortzen baitira, eta erakunde-lana militantziarekin eta gizarte zibilarekin lotzen duen katebegi nagusia dira, komunikazio etengabe, hurbil eta gardenaren bidez".

Helburu hori lortzeko, garrantzi berezia emango nahi diote barne-eztabaidari: "Ahalik eta zabalena eta demokratikoena izan beharko baitu, prestakuntzaren ildo ideologiko eta estrategikoarekiko koherentzia babesten duten mugak errespetatuz, eta errespetutik eta forma onetatik abiatuta landuz".


Ibilgailuen zirkulazio zergaren ordainketa ekainaren 1era atzeratu du Azkoitiko Udalak

Koronabirusaren krisiaren ondorioz, zerga egutegia egokitu du Azkoitiko Udalak eta ibilgailuen gaineko udal zergaren ordainketa epea atzeratu du.

Ordainketa epea ekainaren 1era atzeratuko da, eta helbideratutako ordainagiriak zergaldi berriaren azken egunean kobratuko dira.

Helbideratu gabe eta ordaindu gabe dituztenei, berriz, berriro bidaliko zaie ordainagiria etxera.


Naturatik soinera, soinetik naturara

Organismo bizi batetik garatutako egitura da biomateriala: esaterako, mizelioen zuntzekin ekoitzitako oihala, edo hondakinetatik sortutakoa. 2000. urtetik aurrera hauspoa hartu du teknologia horrek, eta, egun, arropa egiteko erabiltzen da, adibidez. Material jasangarriagoa da, oro har.